Bursa Malaysia dibuka rendah didorang kegiatan mengambil untung

Kegiatan pengambilan untung susulan prestasi positif bursa tempatan semalam mendorong Bursa Malaysia dibuka rendah pagi ini selain pada masa yang sama menjejaki pergerakan hambar semalaman Wall Street.

Seorang peniaga berkata pelabur masih mengambil sikap berhati-hati menjelang keputusan kadar faedah Rizab Persekutuan (Fed) Amerika Syarikat lewat hari ini, lapor Bernama.

Pada jam 9.06 pagi, indeks penanda aras FTSE Bursa Malaysia KLCI (FBM KLCI) jatuh sebanyak 7.02 mata kepada 1,454.08 daripada penutupan Selasa pada paras 1,461.10.

Indeks utama itu menyusut 1.65 mata pada 1,459.45 pada sesi pembukaan dagangan.

Di pasaran yang lebih luas, kaunter rugi mengatasi kaunter untung 184 berbanding 79, manakala 191 kaunter tidak berubah, 1,936 tidak diniagakan dan sembilan yang lain digantung.

Jumlah dagangan adalah sebanyak 113.54 juta unit bernilai RM47.52 juta.

Dalam satu nota penyelidikan hari ini, Malacca Securities Sdn Bhd berkata FBM KLCI meningkat semula semalam selepas susut minggu lepas apabila pelabur mengambil kesempatan di atas saham wajaran tinggi perbankan terpilih.

“Namun begitu, prestasi tidak menentu Wall Street semalaman berikutan kebimbangan kenaikan kadar yang agresif akan merebak ke pasaran serantau dan bursa tempatan.

“Sementara itu, dana asing masih kekal dalam mod jualan dengan jualan asing bersih lima hari merekodkan sejumlah RM261.4 juta,” katanya.

Bagi komoditi, firma pembrokeran itu berkata harga minyak mentah telah turun kepada sekitar US$90 setong, manakala minyak sawit mentah (MSM) didagangkan melebihi paras RM3,750.

Untuk sektor yang menjadi tumpuan pula, ia menambah sektor teknologi dijangka mengikuti kerugian di Nasdaq semalaman dan diniagakan dengan berhati-hati menjelang mesyuarat Fed, manakala pasaran mungkin memihak kepada sektor perbankan di tengah-tengah persekitaran kitaran naik kadar faedah.

“Kami juga memilih sektor pembinaan dan bahan binaan menjelang Bajet 2023. Selain itu, pengeluar plastik juga boleh mendapat manfaat di bawah persekitaran ringgit yang lebih lemah,” tambahnya.

Antara saham wajaran tinggi, Maybank dan CIMB Bank susut tiga sen setiap satu kepada RM8.67 dan RM5.45, Petronas Chemicals dan IHH Healthcare masing-masing turun enam sen kepada RM8.64 dan RM6.08 manakala Public Bank menambah satu sen kepada RM4.46.

Dalam kalangan saham aktif, Top Glove, SNS Networks dan Citaglobal turun setengah sen setiap satu kepada 70 sen, 26.5 sen dan 23 sen, manakala China Automobile dan NWP Holdings tidak berubah, masing-masing pada setengah sen dan 24 sen.

Di papan indeks, Indeks FBM Emas merosot 40.90 mata menjadi 10,383.0, Indeks FBMT 100 kerugian 41.99 mata kepada 10,124.76, Indeks FBM Emas Syariah lebih rendah sebanyak 51.62 mata kepada 10,469.81, Indeks FBM 70 menguncup 24.94 mata kepada 12,624.21 dan FBM ACE kerugian 36.73 mata kepada 4,770.57.

Mengikut sektor, Indeks Tenaga lemah 2.16 mata untuk mencatatkan paras 718.03, Indeks Perladangan menguncup 51.10 mata kepada 6,856.44, Indeks Perkhidmatan Kewangan jatuh 31.24 mata kepada 16,422.45 dan Indeks Produk dan Perkhidmatan Perindustrian lemah 0.97 mata menjadi 178.02.


Kes naik lagi kepada 6,380

Ketua Pengarah Kesihatan Tan Sri Dr Noor Hisham Abdullah memaklumkan jumlah jangkitan baharu Covid-19 di seluruh negara dalam tempoh 24 jam sehingga 12 tengah hari tadi naik lagi kepada 6,380 kes berbanding 6,266 dalam tempoh sama semalam.

Kenaikan ini adalah kali ketiga berturut-turut, dua minggu setelah sambutan Deepavali diadakan pada 4 November lalu.

Beliau berkata angka terbaharu itu menjadikan kumulatif kes sejak awal tahun lalu hingga tengah hari tadi sebanyak 2,569,533 kes.

Setakat semalam seramai 2,466,523 pesakit Covid-19 dilaporkan telah sembuh, manakala 29,837 pesakit lagi meninggal dunia.

Sementara itu beliau berkata kadar kebolehjangkitan Covid-19 atau Ro/Rt pada jangkaan mengikut kes seharian pada 17 November 2021 untuk seluruh negara adalah 1.03.

Sembilan negeri merekodkan Ro/Rt melebihi 1.0 dengan tertinggi ialah Labuan sebanyak 1.29 diikuti, Putrajaya (1.12); Kuala Lumpur (1.09); Negeri Sembilan (1.07); Selangor (1.06); Kelantan (1.05); Pahang (1.03); dan masing-masing 1.01 di Johor dan Kedah.

Terdahulu, Kementerian Kesihatan (KKM) memaklumkan kes aktif Covid-19 di seluruh negara naik 1,477 kes kepada 66,793.

Daripada jumlah itu, 52,235 pesakit menjalani kuarantin di rumah; 8,242 ditempatkan di PKRC; 5,780 dimasukkan ke hospital; dan 536 pesakit dirawat di unit rawatan rapi dengan 251 daripadanya memerlukan alat bantuan pernafasan.


Awas! Perkembangan teknologi ancam kesihatan anak anda

Masyarakat Malaysia terutamanya golongan yang menggunakan teknologi dalam kehidupan seharian telah menjadikan teknologi sebagai keperluan dan bukan lagi kehendak. Penggunaan teknologi bukan sahaja untuk golongan yang sedang belajar atau yang sudah bekerja namun menjadi suatu fenomena biasa kepada masyarakat. Penggunaan peranti teknologi seperti komputer, komputer riba, permainan video televisyen, serta gajet-gajet seperti telefon pintar telah menjadi kegilaan masyarakat.

Selain itu penggunaan Internet di laman web jaringan sosial seperti Facebook, Twitter, Youtube dan lain-lain lagi telah mewujudkan fenomena yang luar biasa terhadap masyarakat di seluruh dunia.

Penggunaan teknologi ini sememangnya memberi pengaruh yang sangat besar terhadap kanak-kanak dan perkara ini merupakan ancaman kesihatan siber khususnya gangguan tumbesaran emosi dan psikologi anak-anak.

Menurut Pakar Oftalmologi Hospital Pakar KPJ Johor, Dr. Mohamed Asri Halili, postur (kedudukan leher) yang tidak betul semasa penggunaan peranti digital atau telefon pintar boleh menyebabkan sakit tengkuk dan sakit tulang belakang yang berpanjangan.

“Ibu bapa perlu mengambil tahu postur yang betul semasa anak-anak menggunakan peranti digital. Ibu bapa digalakkan memuat turun aplikasi yang boleh membantu dalam mendapatkan postur yang sesuai serta mengurangkan ancaman terhadap leher dan tengkuk anak-anak.

“Selain itu, bagi kanak-kanak yang menggunakan peranti ini dalam keadaan postur atau kedudukan berbaring atau duduk terlalu lama akan menyebabkan kesakitan pada tulang belakang. Ini akan meningkatkan risiko bongkok pada usia yang muda. Bagi kanak-kanak yang berusia lima tahun ke atas, tumpuan dalam pelajaran boleh turut terjejas sekiranya mereka terlalu kerap dengan permainan dan aplikasi dalam peranti pintar,” katanya.

Dalam pada itu, kajian terhadap kesan buruk peranti teknologi ini terus mendapat perhatian pakar-pakar seluruh dunia. Penyelidik dari Lembaga Kesihatan Universiti Morgannwg, Abertawe Bro memberitahu, generasi muda berhadapan masalah kesihatan pada bahagian tengkuk dan belakang badan apabila menggunakan komputer, permainan video dan telefon pintar. Hasil daripada kajian, hampir tiga perempat kanak-kanak sekolah rendah dan dua pertiga daripada pelajar sekolah menengah dilaporkan mengalami masalah pada bahagian tengkuk dan belakang badan dalam tempoh setahun yang lalu.

Tambah Dr. Mohamed Asri,  penggunaan alatan digital dan Internet yang keterlaluan juga akan menyebabkan gangguan terhadap hormon dalam badan dan mengakibatkan masa tidur yang tidak mencukupi serta keletihan kepada anak-anak.

“Anak-anak tidak dapat memberi fokus semasa pembelajaran kesan ini boleh menyebabkan anak-anak kita hilang fokus terhadap pelajaran dan seterusnya mengalami kemurungan,” jelasnya.

Justeru, beliau menasihatkan agar strategi keibubapaan tradisi atau dunia nyata amat sesuai untuk diamalkan dalam keibubapaan siber iaitu ibu bapa melindungi anak-anak kecil dengan mengawasi mereka secara dekat dan menyediakan peraturan yang mudah diikuti mereka.

“Kanak-kanak perlu memahami bahawa tingkah laku yang sama di dalam atau di luar talian akan memberikan impak kepada diri mereka, rakan-rakan, dan keluarga. Oleh itu, kanak-kanak perlu belajar untuk bertanggungjawab dan beretika ketika sedang dalam talian untuk mengelakkan diri mereka daripada terdedah kepada ancaman siber. Keibubapaan siber yang berkesan akan membantu kanak-kanak membesar sebagai netizen warga digital yang baik sama ada di rumah dan di luar,” jelasnya.

Selain itu, Dr. Mohamed Asri menyarankan kanak-kanak bawah  dihadkan masa penggunaan Internet anak anda kepada setengah jam sehari sahaja di bawah pemantauan ibu bapa.

“Gunakan perisian kawalan ibu bapa seperti Digi Family Safety bertujuan menyekat mana-mana laman web yang tidak sesuai untuk umur mereka. Tidak ketinggalan, pilih ‘Youtube Kids’ dan menghentikan fungsi ‘auto-play’.

“Jangan membenarkan mereka memuat naikkan maklumat peribadi di profil, blog atau laman web tanpa dipantau. Pastikan anak-anak menggunakan enjin carian yang mesra kanak-kanak. Selain itu, ajar anak anda untuk menghormati orang lain semasa berada dalam talian dan berfikir sebelum memuat naik apa-apa.

“Ibu bapa juga perlu menapis laman web dan rangkaian media sosial yang tidak sesuai seperti laman web dating. Berbincang dengan mereka mengenai pornografi Internet dan aksi keganasan dalam permainan video,” ujarnya.


Sokongan merosot, calon UMNO kempen pemilihan tahun depan

Ramai calon UMNO mewakili Barisan Nasional (BN) tidak memfokuskan kepada kempen Pilihan Raya Umum Ke-15 (PRIU-15) setelah menyedari sokongan terhadap mereka semakin merosot.

Sebaliknya, calon berkenaan, terutama yang bukan ketua bahagian, lebih banyak menumpukan kepada kempen untuk memperkenalkan diri kepada ahli UMNO sendiri sebagai persediaan menghadapi pemilihan parti yang perlu diadakan enam bulan selepas PRU-15.

Ada juga dalam kalangan pemimpin UMNO sama ada yang menduduki kerusi Majlis Tertinggi atau tidak, sedang mengintai beberapa jawatan, termasuk kerusi Presiden yang kini disandang Datuk Seri Ahmad Zahid Hamidi.

Difahamkan, mereka juga sudah bersedia untuk menyalahkan Zahid dan mendesak beliau berundur sekiranya BN kalah dalam pengundian pada Sabtu, 19 November ini.

Sebagaimana yang pernah berlaku kepada Datuk Seri Najib Razak yang meletak jawatan setelah menyebabkan BN tumbang buat pertama kali dalam sejarah pada 2018 lalu, sejarah itu akan berulang dengan Zahid akan dipersalahkan atas ketidakstabilan UMNO sejak kebelakangan ini.

Ramai calon PRU UMNO sekarang lebih memfokuskan untuk memperkenalkan diri mereka bukan untuk menghadapi pilihan raya, tetapi sebagai persiapan merebut jawatan dalam pemilihan parti tahun depan, kata sumber kepada Agenda Daily.

Katanya hanya pemimpin yang mempunyai nama-nama besar seperti Datuk Seri Hishammuddin Hussein, Khairy Jamaluddin dan Datuk Seri Ismail Sabri Yaakob, sahaja yang dilihat berusaha keras, namun yang lainnya berkempen untuk pemilihan tahun depan.

“Sebab itu Setiausaha Agung Datuk Seri Ahmad Maslan hari ini (14 November) memberi peringatan supaya calon menumpukan kepada kempen pilihan raya, bukan kempen pemilihan UMNO tahun depan,” katanya.

“Yang pasti jika UMNO kalah, jawatan presiden akan menjadi rebutan.”

Terdahulu, hari ini media melaporkan Ahmad mengingatkan semua calon UMNO supaya tidak menggunakan pilihan raya sebagai platform “berkempen” bagi pemilihan parti, yang dijadualkan dalam tempoh enam bulan selepas PRU-15.

Sebaliknya, beliau meminta semua calon menggunakan sepenuhnya tempoh kempen yang berbaki beberapa hari sahaja lagi sebelum hari pengundian Sabtu ini untuk memastikan kemenangan BN.

Beliau berkata mesyuarat agung luar biasa parti pada Mei telah memutuskan pemilihan parti diadakan dalam tempoh enam bulan selepas PRU-15.

“Kita masih belum memutuskan tarikh pemilihan parti, yang pasti ia sepatutnya lewat daripada 19 Mei tahun depan. Saya harap calon-calon akan berhenti berkempen untuk pemilihan parti,” kata Ahmad.


Kaunter bayar saman PDRM ‘diserbu’ orang ramai

Seperti kebiasaannya, kaunter bayaran saman Polis Diraja Malaysia (PDRM) yang menawarkan diskaun 50 peratus sentiasa menjadi tumpuan orang ramai.

Hari ini, pada program Road March 2022 sempena memperingati Sambutan Hari Polis ke-215 di Dataran Merdeka di ibu kota, orang ramai mula berbaris seawal jam 7 pagi walaupun kaunter hanya mula dibuka pukul 9 pagi, lapor Bernama.

Abu Kassim Karim, 40-an berkata beliau memilih untuk membayar saman di situ kerana banyak penjimatan walaupun perlu beratur panjang dan lama.

“Saya beratur seawal 7 pagi, tapi tidak mengapa sebab banyak yang saya boleh jimat terutama dalam keadaan ekonomi seperti sekarang. Ia berbaloi,” katanya ketika ditemu Bernama di sini hari ini.

Seorang pelajar, Asyraf Mustafa, 18, pula berkata diskaun yang diberikan sememangnya dapat meringankan beban semua pihak dan dia amat berterima kasih dengan pengurangan itu.

“Pemberian diskaun ini sebenarnya telah memberi ruang kepada pengguna jalan raya menyelesaikan saman masing-masing yang mungkin telah lama tertunggak,” katanya.

PDRM dalam hantaran menerusi Facebook dan ciapan Twitter rasminya memaklumkan diskaun sebanyak 50 peratus bagi kesalahan trafik terpilih akan diberikan kepada orang awam yang hadir membuat pembayaran di sambutan berkenaan.

Bagaimanapun, ia terkecuali bagi kesalahan membabitkan kemalangan, saman berstatus waran tangkap, memotong di garisan berkembar, tidak mematuhi lampu isyarat merah, memotong secara berbahaya dan menggunakan lorong kecemasan.

Selain itu, ia turut tidak melibatkan kesalahan dalam kategori tidak boleh kompaun (NC), berstatus perbicaraan, kesalahan berkaitan kenderaan berat serta pengubahsuaian ekzos kenderaan.


Keputusan Mahkamah Persekutuan: EXCO bincang tindakan terhadap 4 ADUN

Majlis Mesyuarat Kerajaan (EXCO) Pulau Pinang akan berbincang Jumaat ini berhubung keputusan Mahkamah Persekutuan yang memutuskan bahawa peruntukan di bawah enakmen antilompat Pulau Pinang adalah sah dan berperlembagaan.

Ketua Menteri Chow Kon Yeow turut mengalu-alukan keputusan Mahkamah Persekutuan berkaitan perkara yang dibawa oleh Dewan Undangan Negeri (DUN) dan Speakernya Datuk Law Choo Kiang berkaitan isu itu.

“Majlis Mesyuarat Kerajaan Negeri Pulau Pinang akan bermesyuarat pada hari Jumaat untuk membincangkan tindakan seterusnya,” kata Chow dalam kenyataan hari ini.

Terdahulu, Ketua Hakim Negara Tun Tengku Maimun Tuan Mat yang mempengerusikan panel tujuh hakim berkata Perkara 14A Perlembagaan Negeri Pulau Pinang tidak terbatal kerana ia selaras dengan Perkara 10 (1) (c) Perlembagaan Persekutuan.

Perkara 14A Perlembagaan Negeri Pulau Pinang menyatakan bahawa seseorang Ahli Dewan Undangan Negeri (ADUN) hendaklah mengosongkan kerusinya jika telah dipilih sebagai calon parti politik, dia meletakkan jawatan atau dipecat daripada parti atau telah dipilih selain sebagai calon parti politik, dia menyertai parti politik.

Pada 12 April tahun ini, Pesuruhjaya Kehakiman Azizan Md Arshad membenarkan permohonan Dewan Undangan Negeri (DUN) Pulau Pinang dan Speakernya Datuk Law Choo Kiang untuk merujuk soalan kepada Mahkamah Persekutuan bagi mendengar dan memutuskan kewajaran perlembagaan negeri itu berhubung enakmen antilompat.

DUN dan speakernya mahu Mahkamah Persekutuan memutuskan persoalan sama ada Perkara 14A Perlembagaan Negeri Pulau Pinang adalah terbatal kerana ia tidak konsisten dengan Perkara 10 (1) (c) Perlembagaan Persekutuan.

Empat Adun, Zulkifli Ibrahim (Bersatu-Sungai Acheh), Afif Bahardin (Bersatu-Seberang Jaya), Khaliq Mehtab Mohd Ishaq (Bersatu-Bertam) dan Zolkifly Md Lazim (Bersatu-Telok Bahang) telah memfailkan tiga writ saman pada 2020 terhadap DUN dan speakernya untuk mencabar usul yang diperkenalkan pada Oktober 2020 supaya empat orang itu mengosongkan kerusi dan pilihan raya kecil diadakan.

Keempat-empat mereka diminta mengosongkan kerusi DUN masing-masing kerana tidak lagi berada di bawah Pakatan Harapan (PH).

Bersatu meninggalkan gabungan PH pada 2020 yang bermakna Khaliq dan Zolkifli bukan lagi sebahagian daripada kerajaan negeri yang memerintah, manakala Zulkifli dan Dr Afif dipecat daripada PKR sebelum mereka kemudiannya menyertai Bersatu.

Perkara 14A(1) perlembagaan negeri memperuntukkan bahawa ADUN hendaklah mengosongkan kerusinya jika telah dipilih sebagai calon parti politik, dia meletakkan jawatan atau dipecat daripada atau berhenti menjadi ahli parti.


Ringgit jatuh lagi menghampiri RM4.70, kerajaan masih abai nasihat MPN

Ringgit meneruskan tren kemerosotan apabila jatuh lagi pada penutupan hari ini berbanding dolar Amerika Syarikat.

Pada sesi penutupan hari ini, ringgit ditutup 4.6470/6500 berbanding dolar AS daripada penutupan Jumaat pada 4.6360/6390.

Kejatuhan ini sama seperti minggu lalu dan dijangka menyusut sehingga menghampiri RM4.70 pada minggu ini, malahan Majlis Pemulihan Negara (MPN) juga sudah menyuarakan kebimbangan dan menggesa tindakan segera diambil bagi menstabilkan kedudukan nilai ringgit.

Laporan SPI Asset Management Stephen Innes berkata susulan kemerosotan aset berisiko United Kingdom (UK) minggu lepas, pasaran tidak berfungsi dengan baik dan permintaan untuk aset berisiko Asia adalah senyap.

“Anehnya, ringgit tidak lebih kukuh kerana minyak naik dua peratus, Pertubuhan Negara Pengeksport Petroleum (OPEC) mungkin mengurangkan pengeluaran untuk meletakkan paras harga di bawah harga minyak.

“Pengekalan pengeksport dolar AS dan pelaburan luar negara Kumpulan Wang Simpanan Pekerja kekal sebagai hambatan utama di luar Rizab Persekutuan (Fed) yang hawkish,” katanya dipetik laporan Bernama.

Sementara itu, ketua ekonomi Bank Islam Bhd Firdaos Rosli berkata dagangan ringgit minggu ini akan bergantung kepada pengeluaran laporan gaji bukan ladang Amerika Syarikat (AS) yang akan datang dan ucapan berterusan oleh pegawai Fed.

Beliau menambah bahawa pasaran juga akan memberi tumpuan kepada pengambilan utama daripada persidangan Parti Konservatif UK, data tinjauan Indeks Pengurus Pembelian (PMI) untuk ekonomi utama dunia dan mesyuarat OPEC.

“Pergerakan ringgit juga akan mengambil petunjuk daripada pengumuman Bajet 2023 yang akan datang pada 7 Okt dan perkembangan sekitar Pilihan Raya Umum ke-15 yang akan datang.

“Ini akan menunjukkan jangkaan inflasi dalam beberapa bulan akan datang dan menandakan keinginan Bank Negara Malaysia (BNM) untuk kenaikan 25 mata asas lagi kadar dasar semalaman (OPR) pada awal November,” katanya.

Oleh itu, Firdaos menjangkakan ringgit akan diniagakan sederhana antara julat RM4.644 dan RM4.655 minggu ini.

Hari ini, Gabenor BNM Tan Sri Nor Shamsiah Mohd Yunus berkata tidak ada keperluan untuk menyorok atau memuatkan pembelian dolar AS pada masa penyusutan nilai semasa ringgit disebabkan oleh kekuatan dolar AS.

Beliau juga berkata Korporat Malaysia boleh membantu dalam mengekalkan keadaan pasaran yang teratur dengan mengambil tindakan yang tidak memburukkan lagi keadaan.

Gabenor berkata BNM akan memastikan pasaran pertukaran asing dalam negara kekal cair dan perniagaan boleh diyakinkan bahawa semua keperluan mata wang asing mereka dapat dipenuhi dengan cekap.

Sementara itu, ringgit diniagakan bercampur-campur berbanding sekumpulan mata wang utama.

Mata wang tempatan susut berbanding pound Britain kepada 5.1963/1996 daripada 5.1728/1762 pada penutup Jumaat dan susut sedikit berbanding dolar Singapura kepada 3.2354/2379 daripada 3.2343/2368.

Ia menambah nilai berbanding yen Jepun pada 3.2015/2040 daripada 3.2103/2126 dan meningkat berbanding euro kepada 4.5355/5384 daripada 4.5428/5458 pada Jumaat lepas.


Trafik masih lancar malam ini

Bilangan kenderaan meningkat di beberapa lebuh raya utama namun aliran trafik masih lancar setakat 11 malam ini.

Jurucakap PLUS berkata aliran trafik di KM231.0 ke arah selatan menuju Kuala Kangsar sedikit perlahan kira-kira dua kilometer (km) berikutan terdapat sebuah lori rosak, lapor Bernama.

Sementara itu, keadaan trafik di KM279.8 dari arah Nilai menghala ke Rehat dan Rawat di Seremban turut mengalami aliran sedikit perlahan susulan berlaku kemalangan kereta di lorong tengah.

Di bahagian utara di Jambatan Pulau Pinang pula situasi trafik terkawal di kedua-dua arah.

Dalam pada itu, menurut jurucakap Lebuhraya Lembaga Malaysia (LLM), walaupun berlaku pertambahan kenderaan keadaan trafik lancar di kedua-dua arah setakat ini.

Orang ramai boleh mendapatkan maklumat trafik terkini menerusi talian bebas tol Plusline di 1-800-88-0000 dan laman Twitter di www.twitter.com/plustrafik atau talian LLM di 1-800-88-7752 serta laman Twitter di www.twitter.com/llminfotrafik


Polis tambah SJR, permohonan rentas negeri dan daerah pula meningkat

Sekatan jalan raya akan ditambah menjelang sambutan perayaan Aidilfitri, bagaimanapun permohonan untuk merentas negeri dan daerah pula semakin bertambah selepas terdapat orang ramai yang masih cuba untuk pulang ke kampung berhari raya.

Penguatkuasaan dan kawalan di sempadan negeri dan daerah serta kawasan-kawasan tumpuan diperketatkan bagi memastikan orang ramai mematuhi prosedur operasi standard (SOP) Covid-19.

Di Kuala Lumpur, sejak Perintah Kawalan Pergerakan (PKP) Jumaat lepas, polis Kuala Lumpur menubuhkan 91 Pasukan Pemantauan Pematuhan SOP terdiri daripada lima pegawai dan 1,200 anggota yang akan digerakkan ke kawasan tumpuan ramai untuk melakukan pemantauan.

Ketua Polis Kuala Lumpur Datuk Azmi Abu Kassim yang ditemui selepas meninjau sendiri pematuhan SOP PKP di Bazar Aidilfitri, Jalan Tuanku Abdul Rahman (TAR) di sini berkata pasukan itu juga akan memberi peringatan berterusan kepada orang ramai dari semasa ke semasa supaya sentiasa mematuhi SOP.

Beliau berkata pihaknya turut dibantu 61 pasukan penguat kuasa daripada agensi lain seperti Jabatan Sukarelawan Malaysia (Rela) dan Angkatan Tentera Malaysia (ATM).

Kompaun akan dikeluarkan kepada individu yang masih bersikap sambil lewa dan ingkar arahan yang ditetapkan, katanya.

Di Selatan tanahair, Ketua Polis Johor Datuk Ayob Khan Mydin Pitchay memberitahu masih ramai yang mencuba nasib membuat permohonan untuk merentas negeri dan daerah bagi tujuan pulang berhari raya menziarah keluarga.

Sanyak 465 permohonan ditolak berikutan alasan yang tidak munasabah, katanya kepada pemberita selepas meninjau sekatan jalan raya di Seelong di sini.

“(Lepas ini) dah tiada nasihat-nasihat. Banyak kali nasihat dan amaran (telah diberikan sebelum ini). Kalau kita tangkap (lepas ni), kita akan terus kompaun dan jangan cakap polis tidak bertimbang rasa.

“Amaran sudah diberi jadi perlu bertanggungjawab,” katanya sambil memberitahu seramai 1,212 pegawai dan anggota bertugas pada Aidilfitri ini dengan 840 orang di sekatan jalan raya (SJR).

Di Pulau Pinang pula, polis menambah sekatan jalan raya daripada 15 kepada 41 berikutan pelaksanaan PKP di tiga daerah dan tiga mukim di negeri itu bermula esok hingga 23 Mei bagi memastikan orang ramai tidak merentas negeri atau daerah.

Ketua Polis Pulau Pinang Datuk Sahabudin Abd Manan berkata selain itu polis juga akan melakukan sekatan jalan raya bergerak di 10 laluan tikus yang dikenal pasti.

“Seramai 3,500 daripada 6,022 pegawai dan anggota polis di negeri ini terlibat dalam penugasan berkaitan COVID-19 termasuk SJR serta Ops COVID manakala selebihnya menjalankan tugasan hakiki sedia ada,” katanya ketika dihubungi.

Tiga daerah yang dikenakan PKP di negeri itu ialah Timur Laut, Seberang Perai Tengah dan Seberang Perai Selatan serta Bandar Butterworth dan Mukim 14 di Seberang Perai Utara (SPU) serta Mukim 12 di Barat Daya.

Sahabudin berkata pihaknya juga akan lebih teliti dalam meluluskan permohonan rentas negeri atau daerah bagi memastikan tiada yang mengambil kesempatan dengan memberikan maklumat tidak tepat untuk melakukan perjalanan.

“Pelbagai alasan yang diberikan tapi kami mahukan bukti…jika salah guna kebenaran yang diberikan, tiada lagi amaran, kita akan terus kompaun,” katanya.


21 kematian semalam, tiada kes BID

Seramai 21 lagi pesakit meninggal dunia akibat komplikasi Covid-19 dalam tempoh 24 jam semalam (Sabtu, 9 April 2022), berbanding 31 kes pada Jumaat.

Berdasarkan data terbaharu hari ini, tiada kes kematian di luar fasiliti kesihatan atau kes ‘brought in death’ (BID), dilaporkan semalam.

Angka terbaharu itu menjadikan kumulatif kematian sejak Mac 2020 hingga semalam meningkat kepada 35,280 kes, termasuk 7,449 kes BID, menurut laman sesawang CovidNOW, yang dikemas kini pagi ini.

Data CovidNOW juga menunjukkan Johor mencatat empat kematian semalam.

Sehingga semalam negeri itu mencatat kumulatif kematian sebanyak 4,472 kes, 377,466 kumulatif positif, dengan 366,890 pesakit telah sembuh, dan 6,104 kes masih aktif, termasuk 5,774 individu menjalani kuarantin di rumah.

Tiada pesakit ditempatkan di PKRC; 315 dimasukkan ke hospital; dan 15 pesakit dirawat di unit rawatan rapi, dengan 10 daripadanya memerlukan alat bantuan pernafasan.

Bagi negeri-negeri lain, Johor, Kedah serta Pahang masing-masing merekodkan tiga kes kematian, diikuti masing-masing dua di Perak serta Sarawak, dan masing-masing satu kes di Kuala Lumpur, Negeri Sembilan, Melaka, serta Perlis.

Tiada kes kematian akibat Covid-19 dicatat di Putrajaya, Pulau Pinang, Terengganu, Kelantan, Labuan serta Sabah, semalam.


Ditolak dalam PRN, Zafrul kata tidak tahu apa lagi jenis amaran perlu diberi

Tengku Datuk Seri Zafrul Abdul Aziz tidak tahu apa lagi amaran yang perlu diberikan kepada UMNO untuk menyedarkan parti agar berubah selepas kekalahan demi kekalahan dalam pilihan raya.

Kenyataan terbaharu Bendahari UMNO Selangor yang tidak bertanding pada Pilihan Raya Negeri (PRN) baru-baru ini hadir selepas UMNO mengalami sekali lagi kekalahan memalukan di enam negeri dan tidak tahu apakah lagi amaran yang perlu diberikan kepada parti itu.

“Dari 12 kerusi yang ditandingi BN, yang menang hanyalah dua kerusi, termasuk satu yang asalnya ialah kerusi DAP.

“Malah, selain satu kes unik Sungai Air Tawar yang lebih mencerminkan kehebatan calon, PRN Selangor menyerlahkan seolah-olah semakin ramai pengundi Melayu di sesebuah kawasan, semakin susah UMNO hendak menang.

“Hakikat ini harus diamati terutamanya oleh pemimpin UMNO di Selangor. Jika keputusan PRN ini bukan amaran akhir kepada soal survival parti Melayu ini, saya tidak tahu apa lagi jenis amaran yang perlu diberi sebelum kita menyedari kita sudah ditolak,” katanya menerusi Facebook rasminya hari ini.

Zafrul berkata, selepaas 15 tahun, UMNO masih lagi ditolak, malah ramai ahli UMNO Selangor berkongsi kekecewaan dan kesedihan mereka dengan nasib parti itu di negeri ini.

“Dalam senario politik kini, strategi, ketrampilan dan daya tarikan parti, menjadi penentu kejayaan atau kegagalan.

“UMNO bukan milik kelompok mana-mana. UMNO ditubuhkan untuk menyatupadukan orang Melayu, atas sebab itu UMNO tidak boleh terlalu radikal.

“UMNO perlu meraikan pandangan dan pandangan ini perlu diurus dengan baik agar UMNO terus subur menjadi sebuah parti tempat orang Melayu berteduh,” katanya lagi.

Zafrul berkata, hari ini hala tuju dan ideologi UMNO Selangor perlu jelas dan diterima ahli akar umbi, bukan semata-mata dilihat hanya ingin mengejar tampuk kuasa tetapi dalam masa sama tidak dapat memberi keyakinan kepada ahli di bawah dan juga rakyat.

“Atas dasar itu, saya berharap kepimpinan parti perlu bangkit dan memperbetulkan keadaan parti yang bukan sekadar ingin mengejar kuasa jangka masa pendek tetapi usaha yang bersungguh untuk kembali diyakini rakyat dan juga akar umbi parti.

” Ini penting untuk masa hadapan dan survival parti terutamanya di Selangor. UMNO Selangor juga perlu kembali mengenal pasti segmen yang perlu mereka dekati untuk diberi keutamaan dalam perjuangan UMNO.

“Semua di dalam UMNO, termasuk saya perlu muhasabah diri dan membina semula kekuatan parti supaya kita dapat kembali berdiri gagah tanpa bergantung kepada mana-mana parti,” katanya.

Pada masa sama, beliau merakamkan jutaan tahniah kepada semua pengundi, petugas, jentera dan calon dalam proses demokrasi di enam negeri itu.

“Ternyata kematangan demokrasi di Malaysia kian subur dan suara rakyat kekal sebagai suara keramat menentukan hala tuju kepimpinan dalam negara dan di peringkat negeri.

“Sebagai seorang yang turun ke lapangan membantu calon BN dan Pakatan Harapan (PH) khususnya di Selangor, saya berterima kasih kepada pengundi kerana mengekalkan mandat parti-parti dalam Kerajaan Perpaduan bagi menerajui Selangor untuk lima tahun lagi,” katanya.


Anwar bimbang PKR kalah semua kerusi di Johor, posisi Ketua Pembangkang terancam

PKR berisiko besar akan mengulangi satu lagi pencapaian memalukan pada Pilihan Raya Negeri (PRN) Johor 12 Mac ini dan ia bakal mengugat posisi Datuk Seri Anwar Ibrahim sebagai Ketua Pembangkang.

Berdasarkan pemerhatian dan jumlah orang ramai yang mengikuti kempen PKR walaupun dengan kehadiran Anwar sendiri ke lapangan berkempen, nampaknya rakyat Johor tidak berminat untuk mendengar cerita dongengnya dan terdapat program dihadiri Presiden PKR itu tidak mendapat sambutan yang menggalakkan.

Terdesak dengan perkembangan semasa yang tidak memihak kepada PKR sepanjang kempen PRN Johor, Anwar nampaknya terpaksa menggunakan isu pengeluaran wang Kumpulan Wang Simpanan Pekerja (KWSP) untuk menarik sokongan pengundi bagi menyokong parti pembangkang.

Namun, rakyat secara umumnya mengetahui Pengerusi Perikatan Nasional (PN), Tan Sri Muhyiddin Yassin yang banyak berusaha berjuang untuk memastikan rakyat yang terjejas akibat kesempitan hidup semasa pandemik Covid-19 dapat mengeluarkan wang daripada akaun simpanan persaraan tersebut.

Orang ramai amat berterima kasih kepada jasa Muhyiddin yang lebih peka dan prihatin dengan memastikan pengeluaran tersebut diluluskan semasa pentadbirannya sebelum ini.

Berbeza semasa Datuk Seri Ismail Sabri Yaakob menjadi Perdana Menteri sehingga hari ini, nampaknya tidak ada sekali pengeluaran KWSP diluluskan walaupun mendapat desakan pelbagai pihak.

Dalam kenyataan terbaharu Anwar, beliau kini menyokong supaya pengeluaran KWSP diluluskan bagi membantu rakyat yang sedang kesempitan hidup walaupun pada awalnya tidak menyokong langkah tersebut.

“Justeru, setelah kami melihat kerajaan seolah-olah tidak ada jalan untuk merungkai kegagalan ini, saya kini mendukung saranan agar pengeluaran KWSP dibenarkan segera,” katanya dalam satu kenyataan.

Untuk rekod, Barisan Nasional (BN) dikatakan dalam keadaan tertekan tatkala sokongan bangsa Johor terhadap Perikatan Nasional (PN) semakin meluas dan meningkat menjelang PRN.

Susulan itu, spekulasi kini bertiup kencang BN bakal mengeluarkan ‘senjata’ simpanan yang merupakan ‘aset’ strategi bagi menarik balik sokongan terhadap mereka – simpanan KWSP.

Ya! Agenda Daily menerima maklumat berhubung spekulasi bahawa BN, khususnya UMNO akan mendesak habis-habisan supaya kerajaan yang kini dipimpin mereka, meluluskan pengeluaran khas simpanan KWSP.

Tetapi! Ianya sekadar RM5,000 bukan RM10,000 seperti yang diminta oleh pelbagai pihak sebelum ini.

Pada 28 Disember tahun lalu, KWSP dalam satu kenyataan yang dilaporkan media tempatan menyatakan sokongan supaya pengeluaran khas i-Citra diberhentikan bagi membantu ahli membina semula kecukupan simpanan persaraan mereka.

KWSP berkata, kepelbagaian bantuan kewangan kerajaan yang ditawarkan kepada individu dan perniagaan untuk pemulihan daripada pandemik dan banjir baru-baru ini adalah dialu-alukan semasa waktu sukar ini, justeru, sebarang pengeluaran khas daripada simpanan KWSP pada masa hadapan adalah dianggap tidak perlu.

KWSP adalah dana persaraan yang diberi mandat bagi melindungi simpanan ahli untuk keperluan dan kesejahteraan masa depan persaraan mereka.

“Ditubuhkan sejak 1951, KWSP adalah tertakluk di bawah Akta KWSP 1991, yang menetapkan bahawa Akaun 1 (70 peratus simpanan) ditetapkan untuk persaraan, manakala Akaun 2 (30 peratus simpanan) adalah untuk pengeluaran lain-lain yang dibenarkan bagi menjamin masa depan persaraan yang lebih cerah.

“Walau bagaimanapun, tiada peruntukan dalam akta yang membenarkan pengeluaran untuk bencana alam,” kata KWSP.


Enjin bot rosak: 10 pemancing, 3 kru selamat

Seramai 10 pemancing dan tiga kru sebuah bot yang dilapor hilang di sekitar pelantar minyak Tapis di perairan negeri ini Rabu lepas, ditemukan selamat semalam (1 Julai 2022).

Pegawai Operasi Mencari dan Menyelamat (SAR) Agensi Penguatkuasaan Maritim Malaysia (APMM) Terengganu Lt Komander Maritim Mohd Arizan Hakimi Mohd Zain berkata bot berkenaan dijumpai pada 1.40 tengah hari di sekitar pelantar minyak Cendor, kira-kira 80 batu nautika dari Kuala Terengganu.

“Bot berkenaan yang mengalami kerosakan enjin ditemukan oleh kapal pembekal barangan keperluan ke pelantar minyak.

“Ketika ditemukan, kesemua mangsa dalam keadaan baik dan kemudian diberi makan serta minum oleh kru kapal itu,” katanya kepada pemberita selepas menyampaikan taklimat kepada ahli keluarga mangsa di Pejabat APMM Terengganu di Kuala Terengganu, semalam.

Sebelum ini, kumpulan pemancing berkenaan dikhuatiri hilang di laut selepas keluar memancing di perairan Besut, Terengganu pada 25 Jun lalu.

Kesemua pemancing terbabit yang dipercayai memancing di Pelantar Minyak Tapis di perairan negeri ini sepatutnya pulang semalam selepas keluar pada jam 10 pagi pada Sabtu lalu.

Difahamkan, rakan pemancing mendakwa kali terakhir melihat bot dinaiki kumpulan itu berada di sekitar Pelantar Minyak Tapis, kira-kira 128 batu nautika dari muara Kuala Terengganu.

Mengulas lanjut, Mohd Arizan Hakimi berkata proses membawa pulang kesemua pemancing dan kru bot berusia 32 hingga 52 tahun itu sedang dilakukan menggunakan kapal KM Redang yang dijangka tiba di Jeti APMM Terengganu 10 malam ini.

Bagaimanapun katanya proses membawa pulang mereka turut bergantung kepada keadaan cuaca di tengah laut.

“Kita anggarkan ia mengambil masa lima hingga enam jam. Kita akan cuba bawa balik cepat kerana cuaca sebelah malam agak buruk,” katanya.

Sementara itu, ibu seorang daripada pemancing berkenaan, Rahmah Abdullah, 72, berkata beliau bersyukur apabila dimaklumkan anak sulungnya, Mohd Faizal Ismail, 47, dan rakan-rakannya ditemukan selamat.

Menurut warga emas itu, Mohd Faizal sepatutnya pulang ke Melaka pada Rabu namun tidak muncul menyebabkan mereka sekeluarga risau.

“Mak cik tiba di Terengganu pada 3 pagi tadi bersama menantu dan anak saudara Mohd Faizal. Kami sedang bersiap-siap untuk mendengar taklimat operasi (SAR) sebelum dimaklumkan bot mereka (mangsa) telah dijumpai,” katanya. – Bernama


Mahkamah benarkan Bersatu cabar pembekuan akaun, larangan perjalanan Muhyiddin

Bersatu dibenarkan untuk mencabar keputusan pembekuan dua akaun yang dibuat pihak berkuasa sebelum ini dan juga permohonan untuk membatalkan larangan perjalanan yang dikenakan kepada Presiden, Tan Sri Muhyiddin Yassin.

Hakim Mahkamah Tinggi Kuala Lumpur, Datuk Ahmad Kamal Md Shahid semasa prosiding hari ini membenarkan permohonan semakan yang dibuat Bersatu untuk meneruskan tindakan undang-undang bagi mencabar tindakan pembekuan akaun dan larangan perjalanan.

Hakim memutuskan terdapat isu yang boleh dibicarakan berkenaan arahan pembekuan akaun dan larangan perjalanan, yang memerlukan penghujahan pihak terlibat dalam perbicaraan penuh, menurut laporan Malaysiakini.

Dengan kebenaran itu, mahkamah akan mendengar penghujahan pihak terlibat berhubung merit semakan kehakiman tersebut.

Bersatu membuat permohonan tersebut pada 8 Mac lalu, bagi mencabar keputusan Suruhanjaya Pencegahan Rasuah Malaysia (SPRM) membekukan dua akaun banknya – di CIMB Islamic Bank Berhad dan AmBank (M) Berhad – serta keputusan imigresen untuk mengenakan larangan perjalanan terhadap Muhyiddin.

Pada Mac lalu, Bersatu membuat semakan kehakiman yang difailkan Datuk Muhammad Suhaimi Yahya dan Muhyiddin bagi pihak parti berkenaan di Mahkamah Tinggi, semalam melalui Tetuan Chetan Jethwani & Co.

Ia menamakan Ketua Pesuruhjaya SPRM, Tan Sri Azam Baki; Pengarah Kanan Bahagian siasatan, Datuk Seri Hishamuddin Hashim; Pengarah bahagian oencegahan pengubahan wang haram (AML), Datuk Mohamad Zamri Zainul Abidin dan Ketua Pengarah Imigresen, Datuk Sri Khairul Dzaimee Daud, selaku respoden pertama hingga keempat.

Pemohon turut menamakan 16 lain sebagai responden keenam hingga ke-20.

Menerusi permohonan itu, Bersatu mendakwa tindakan membekukan akaun milik parti itu dilakukan dengan niat jahat.

Menurut dokumen mahkamah, Bersatu mendakwa tindakan itu adalah penyalahgunaan kuasa dan proses undang-undang dalam merencanakan siasatan serta pemangsaan politik terpilih terhadap kepimpinan BERSATU, Perikatan Nasional (PN) dan Muhyiddin.

Pemohon mendakwa, Muhyiddin turut dikenakan larangan perjalanan oleh responden keempat untuk mencemar nama baik dan seolah-olah beliau melakukan kesalahan dan akan melarikan diri.

Sehubungan itu, pemohon memohon perisytiharan mahkamah terhadap SPRM bahawa suruhanjaya itu tidak boleh mengikut arahan pemimpin parti pemerintah yang berada dalam kerajaan atau mengikut arahan perdana menteri dan/atau timbalan perdana menteri dengan meminta pegawai SPRM memulakan siasatan terhadap Bersatu, menyebabkan keluarnya perintah pembekuan yang didakwa salah.

Ia turut memohon perintah interim supaya Muhyiddin dibolehkan bergerak bebas dan membuat perjalanan ke luar negara tanpa sekatan.

Bersatu juga memohon perintah certiorari untuk membatalkan perintah pembekuan yang dikeluarkan ke atas parti itu mengikut Seksyen 44(1) Akta Pencegahan Pengubahan Wang Haram, Pencegahan Pembiayaan Keganasan dan Hasil daripada Aktiviti Haram 2001.

Ia turut memohon perisytiharan bahawa sebagai parti politik yang berdaftar secara sah, ia mempunyai hak dilindungi mengikut Perlembagaan Persekutuan dan hak asasinya tidak boleh dilanggar secara salah untuk tujuan kolateral.


Malaysia beri tumpuan isu keselamatan, jenayah siber

Keselamatan siber kekal sebagai antara isu yang menjadi perhatian utama Malaysia susulan peningkatan mendadak kes yang dilaporkan di negara ini.

Menteri Dalam Negeri Datuk Seri Hamzah Zainudin berkata jumlah kes yang direkodkan berkaitan buli siber, pemalsuan, pencerobohan, memancing data dan penipuan e-mel meningkat hampir sekali ganda, lapor Bernama.

Beliau berkata pada 2019, kira-kira 13,000 kes jenayah siber dilaporkan dengan jumlah kerugian sebanyak RM539 juta dan bilangan itu telah meningkat kepada 17,000 kes dalam tahun 2020.

Tahun lepas, bilangan kes meningkat kepada lebih 20,000 dengan jumlah kerugian RM560 juta manakala setakat Februari 2022, bilangan kes yang dilaporkan ialah 3,273 dan kerugian yang terlibat berjumlah RM114 juta.

“Banyak ancaman semasa dan baru muncul membabitkan teknologi baharu yang tidak pernah didengar dalam tempoh sedekad lepas. Pada masa sama, landskap keselamatan negara ketika ini berubah lebih pantas berbanding sebelum ini.

“Oleh itu, mengikuti perubahan ini adalah antara cabaran terbesar pertahanan dan keselamatan negara di rantau kita,” katanya ketika berucap pada perasmian Pameran Perkhidmatan Pertahanan Asia (DSA) 2022 dan Pameran Keselamatan Kebangsaan (NATSEC) Asia 2022 di Pusat Konvensyen Kuala Lumpur di sini malam ini.

Selain mempamerkan teknologi dan perkhidmatan terkini, Hamzah berkata DSA adalah platform penting untuk menggalakkan pembinaan kapasiti dan mewujudkan perkongsian asing yang saling menguntungkan, selaras dengan objektif untuk mengukuhkan pertahanan dan keselamatan serantau.

Pameran DSA 2022 dan NATSEC Asia 2022 bermula dari 28 hingga 30 Mac akan diadakan di Pusat Perdagangan dan Pameran Antarabangsa Malaysia (MITEC) di sini.

Pameran itu hanya terbuka kepada delegasi peringkat tinggi, kakitangan kerajaan, profesional dan eksekutif dalam industri pertahanan dan keselamatan, selain polis dan agensi penguatkuasaan. Acara tahun ini akan dihadiri lebih 1,000 peserta pempamer dari 60 negara.

Sementara itu, Menteri Kanan Pertahanan Datuk Seri Hishammuddin Tun Hussein dalam ucapannya berkata rantau ASEAN ketika ini berdepan pelbagai ancaman serius yang belum pernah terjadi dalam sejarah.

Hishammuddin berkata acara seperti DSA dan NATSEC memainkan peranan penting sebagai platform untuk menangani ancaman serius, kerana ia melibatkan penyertaan anggota tentera berpangkat tinggi, perniagaan dan organisasi dari rantau ini dan seluruh dunia – semuanya di bawah satu bumbung.

“Memandangkan negara-negara di seluruh dunia terus menumpukan usaha untuk pulih daripada kesan buruk akibat COVID-19, kita dalam perniagaan keselamatan mesti sentiasa berwaspada dalam menghadapi ancaman terhadap negara dan rantau kita.

“Ancaman tradisional dan bukan tradisional, dalam pelbagai corak dan bentuk, perlu ditangani dengan berkesan sebelum ia menjadi semakin parah sehingga menimbulkan bahaya serta membawa bencana kepada negara di seluruh dunia,” katanya.


Indonesia perkenal semula lawatan bebas visa bagi pelawat ASEAN

Di tengah-tengah penurunan kes Covid-19 yang berterusan, pemerintah Republik Indonesia memulihkan semula polisi lawatan bebas visa untuk negara Asia Tenggara berikutan kelonggaran sekatan perjalanan antarabangsa.

Menteri Penyelaras Ekonomi Airlangga Hartarto pada sidang media yang disiarkan secara langsung di YouTube semalam berkata dasar itu dipulihkan atas arahan Presiden Joko Widodo.

“Seperti yang diarahkan oleh presiden, untuk rantau ASEAN akan bebas visa sekali lagi, dan [warganegara] negara lain [perlu memohon] visa semasa ketibaan,” kata Airlangga.

Warganegara negara anggota ASEAN biasanya diberikan pengecualian visa.

Katanya, Indonesia menghentikan polisi itu serta pemberian visa semasa ketibaan (VOA) pada 2020 di tengah-tengah pandemik Covid-19 yang melanda dunia.

Kerajaan juga telah membuka semula laluan antarabangsa di beberapa lapangan terbang seperti Lapangan Terbang Antarabangsa Yogyakarta, Lapangan Terbang Antarabangsa Kualanamu di Medan, Lapangan Terbang Antarabangsa Hasanuddin di Makassar, dan Lapangan Terbang Antarabangsa Sultan Syarif Kasim II di Pekanbaru.

Butiran mengenai ketibaan antarabangsa serta sekatan perjalanan lain yang dilonggarkan akan dimasukkan dalam pekeliling akan datang yang dikeluarkan oleh Pasukan Petugas Covid-19 Kebangsaan.

Semua pelancong yang memasuki Indonesia dikehendaki menunjukkan bukti vaksinasi mereka dan keputusan ujian PCR negatif yang diambil sekurang-kurangnya 48 jam sebelum ketibaan mereka.

Mereka hanya akan diminta mengambil ujian PCR lain jika suhu badan direkodkan tinggi semasa ketibaan. – Agensi


Kenyataan peribadi pemimpin parti bukan pendirian BN: Zahid

Kenyataan mana-mana pemimpin utama daripada parti komponen Barisan Nasional (BN) tidak menggambarkan pendirian rasmi gabungan itu terutamanya dalam menghadapi Pilihan Raya Negeri (PRN) tidak lama lagi.

Pengerusi BN Datuk Seri Ahmad Zahid Hamidi berkata dalam situasi genting terutamanya menjelang PRN di enam negeri, sebarang kenyataan yang dikeluarkan oleh pemimpin parti komponen yang bertenangan dengan prinsip BN adalah tidak dialu-alukan, menurut laporan Bernama.

Beliau yang juga Timbalan Perdana Menteri berkata BN tidak pernah mengendors mana-mana kenyataan bersifat pandangan peribadi yang dikeluarkan sama ada oleh pemimpin MIC, MCA atau Parti Bersatu Rakyat Sabah (PBRS).

“Kita tidak melayan pendapat individu, kerana kenyataan yang dikeluarkan (yang bertentangan dengan pendirian rasmi BN) sekadar akan memberi persepsi bahawa kita tidak mempunyai semangat kebersamaan.

“Kerjasama kita BN dengan PH kini di tahap terbaik, jadi jangan kita layan pendapat individu, malah saya ucap terima kasih pada MIC, MCA, PBRS yang sentiasa mendukung BN untuk hadapi PRN ini,” katanya dalam sidang media selepas merasmikan Persidangan Pertubuhan Akademi Kebangsaan Biro Siasatan Persekutuan (FBINAA) Bahagian Asia Pasifik ke-23 hari ini.

Zahid berkata demikian sebagai menjawab pertanyaan media mengenai kenyataan Setiausaha Agung Pemuda MCA Daniel Wa semalam, yang menyarankan MCA tidak meletakkan calon dalam PRN akan datang, serta tidak membantu calon-calon yang akan bertanding.

Ia difahamkan sebagai tanda bantahan kepada kenyataan Ahli Majlis Tertinggi (MT) UMNO, Datuk Lokman Adam yang melabel MCA dan MIC sebagai “biawak hidup”.

Enam negeri yang akan berhadapan dengan PRN adalah Selangor, Pulau Pinang, Negeri Sembilan, Kedah, Kelantan dan Terengganu.
Setakat ini, DUN Kelantan dan Selangor sudah dibubarkan masing-masing pada Khamis dan Jumaat lepas manakala DUN Kedah dijadual dibubar pada Rabu ini.


Najib akui koyak selepas dijadikan bahan Maharaja Lawak Mega

Selepas dijadikan bahan jenaka dalam satu program rancangan televisyen Maharaja Lawak Mega, Datuk Seri Najib Razak mengakui tersentak dan koyak dengan serangan terhadapnya berhubung isu hartanah bernilai RM100 juta.

Susulan pendedahan isu berhubung tanah RM100 juta tersebut, Najib mendakwa menjadi sasaran propaganda pihak tertentu yang sengaja cuba memburukkan imejnya sehingga dijadikan bahan dalam program jenaka terkenal dalam kaca televisyen baru-baru ini.

“Saya sekali lagi dijadikan sasaran utama propaganda-propaganda pihak-pihak lawan. Cerita permohonan saya untuk diberi kediaman di bawah akta kerajaan yang saya buat pada tahun 2018 selepas PRU14 (Pilihan Raya Umum Ke-14) tiba-tiba dikeluarkan menjelang hari mengundi Pilihan Raya Negeri (PRN) Melaka.

“Tiba-tiba diberi nilai RM100 juta. Sedangkan ia tanah kerajaan sedia ada yang diberi kepada saya untuk saya pilih di bawah akta kerajaan. Bukan suruh kerajaan belanja untuk beli bagi saya. Saya dan isteri saya dijadikan bahan untuk Maharaja Lawak Mega,” katanya dalam satu kenyataan di hantaran akaun Facebooknya.

Najib mempertahankan permohonan hartanah yang dibuatnya dengan berkata tanah itu ditawarkan oleh kerajaan kepada beliau sebagai bekas Perdana Menteri seperti yang terkandung dalam akta yang telah dipinda oleh Perdana Menteri Keempat merujuk kepada Tun Dr Mahathir Mohamad.

“Kerajaan beri tiga bidang tanah kerajaan untuk pilih maka saya pilih satu iaitu tanah kerajaan dekat Dewan Bahasa dan Pustaka sebab keluarga saya rasa lokasi itu paling sesuai bagi mereka,” katanya dalam hantaran di Facebook malam ini.

Terdahulu, kekecohan tercetus dalam Dewan Rakyat selepas Dr Mahathir mempertikaikan pemberian hadiah sebidang tanah oleh kerajaan kepada Najib.

“Tetapi sekarang ini saya dapati bahawa ada satu item yang tak disebut dalam bajet tetapi ini sudah timbul di khalayak ramai.

“Bajet ini berkenaan dengan hadiah kepada bekas Perdana Menteri Datuk Seri Najib Razak, dia akan dihadiah dengan wang dengan hartanah dan rumah bernilai RM100 juta kerana jasanya kepada negara… Ini tak disebut kerana kita nak tahulah apa dia jasa dia,” kata Dr Mahathir.

Najib juga membidas tindakan sebuah portal yang membocorkan maklumat berhubung isu hadiah tanah bernilai RM100 juta tersebut.

“Bukan saya minta hadiah RM100 juta dari kerajaan atau suruh kerajaan belanja untuk beli tanah tetapi kediaman seperti diberi kepada kesemua bekas Perdana Menteri.

“Nilai RM100 juta itu diberi portal pro-PN dan cerita dikeluarkan sempena PRN Melaka walaupun permohonan saya dibuat pada tahun 2018 selepas PRU14. Bukan kita tak tahu kenapa.

“Malah pejabat bekas perdana Menteri saya cuma satu banglo disewa di Bukit Pantai. Bukan kompleks besar macam Yayasan Kepimpinan Perdana Mahathir. Anak-anak saya pun bukan bilionaire macam anak-anak dia. Lalu, dia tanya apa jasa saya sebagai PM? Tak ada apa-apa pun jasa saya,” kata Najib lagi.

Terdahulu, media melaporkan Najib memohon “keistimewaan” daripada kerajaan dalam bentuk sebuah rumah kediaman dengan keluasan 2.8 ekar bernilai RM100 juta yang terletak di kejiranan paling eksklusif Kuala Lumpur.

Permohonan tersebut menurut portal MalaysiaNow sudah menerima kelulusan daripada kerajaan namun dibantah menteri dan pegawai kanan.

Difahamkan Najib membuat permohonan tersebut setahun selepas digulingkan pada Pilihan Raya Umum ke-14 (PRU14) 2018 dan sekali lagi tahun lalu, beberapa bulan sebelum beliau disabitkan bersalah bagi kes rasuah melibatkan skandal 1Malaysia Development Berhad (1MDB).

Tahun lalu, Mahkamah Tinggi memutuskan hukuman penjara 12 tahun dan denda RM210 juta selepas mendapati beliau bersalah bagi tujuh pertuduhan jenayah pecah amanah, pengubahan wang dan salah guna kuasa melibatkan RM42 juta dana SRC International yang berkait 1MDB.


Kerajaan cadang bina litar perlumbaan drag seluruh negeri: PM

Kerajaan bercadang untuk membina sebuah litar khusus bagi perlumbaan drag di setiap negeri dalam usaha memperkasakan program pembangunan sukan permotoran dalam negara.

Perdana Menteri Datuk Seri Ismail Sabri Yaakob berkata cadangan itu akan dimasukkan dalam Belanjawan 2023 yang akan dibentang Oktober ini, lapor Bernama.

“Setakat ini sudah ada dua litar drag yang dibina iaitu di Terengganu dan Melaka,” katanya ketika merasmikan Program RXZ Members 4.0 Tahun 2022 di Terengganu International Drag Strip di Gong Badak di sini, hari ini.

Beliau berkata apabila litar itu siap, ia akan memberi peluang kepada golongan belia untuk membabitkan diri dengan lebih serius dalam sukan permotoran mengikut saluran yang betul.

Ismail Sabri juga menyeru golongan muda supaya menyertai MyFit@Motorsports 2022 iaitu program pembangunan permotoran peringkat akar umbi, melibatkan pembangunan sukan motosikal dan kereta yang dianjurkan Kementerian Belia dan Sukan.

Ismail Sabri berkata di bawah program itu, peserta berpeluang mendapat pendidikan melalui latihan, kursus dan klinik, sekali gus dapat mencungkil bakat atlet permotoran negara bagi menyertai kejohanan serta perlumbaan di peringkat negeri dan nasional.

Katanya kerajaan akan sentiasa menyokong aktiviti kelab-kelab permotoran, terutama dalam menjayakan program amal bagi membantu rakyat yang ditimpa kesusahan seperti dilanda banjir, bagi mengurangkan aktiviti tidak sihat di jalanan.

“Pertubuhan berkaitan permotoran banyak melakukan aktiviti amal… Ketika banjir banyak kelab motor terlibat dengan kerja-kerja pembersihan rumah mangsa banjir.

“Mungkin boleh anjurkan (perhimpunan penunggang) setiap tahun dan kerajaan boleh beri penajaan… dapat ketengahkan minat anak-anak muda, dapat kurangkan tanggapan negatif terhadap penunggang yang dikaitkan dengan pelbagai nama seperti Mat Motor,” katanya.

Perdana menteri turut mengucapkan tahniah kepada semua pihak yang terbabit dalam penganjuran program yang menerima lebih 30,000 kunjungan peminat sukan permotoran di seluruh negara itu.

Pada perhimpunan itu penganjur turut menawarkan hadiah utama cabutan bertuah iaitu sebuah motosikal Yamaha R1 1000cc bernilai RM135,000 serta dua buah Yamaha RXZ bernilai RM60,000.


Semua program, strategi Covid-19 kini diletak bawah KKM, kata PM

Kementerian Kesihatan (KKM) akan mengendalikan semua program berkaitan vaksinasi dan strategi kesihatan berkaitan Covid-19 melalui menteri baharu dilantik dilantik Khairy Jamaluddin Abu Bakar.

Perdana Menteri Datuk Seri Ismail Sabri Yaakob berkata Kementerian Sains, Teknologi dan Inovasi (MOSTI) pula yang kini diterajui bekas Menteri Kesihatan Datuk Seri Dr Adham Baba akan memfokus kepada penyelidikan dan pembangunan (R&D) untuk menghasilkan vaksin wabak berkenaan.

“Jika dahulu ada dua kementerian berkaitan Covid-19) iaitu KKM dan MOSTI selain ada jawatankuasa yang dipengerusikan oleh dua menteri, dua Ketua Setiausaha (KSU) dan dua Ketua Pengarah… agak sukar kalau masih dua kerana mungkin berbeza daripada pandangan dan sebagainya.

“MOSTI pula akan fokus mengeluarkan vaksin sendiri kerana jika Thailand boleh mengumumkan akan keluarkan vaksin sendiri, maka Malaysia juga boleh mengeluarkan vaksin kerana Covid-19 akan menjadi endemik dan akan berada di persekitaran kita seperti penyakit denggi menyebabkan vaksin masih diperlukan.

“Sebab itu, MOSTI kena fokus supaya kita tidak bergantung kepada negara luar kerana apabila kes bertambah dan kita masih bergantung (bekalan vaksin) dari luar, itu akan menyebabkan bekalan agak terjejas. Jika kita boleh keluarkan vaksin sendiri keadaan akan berbeza,” katanya.

Perdana Menteri berkata demikian pada sidang media selepas menyaksikan Eksesais Para Predator Siri 1/2021 yang turut dihadiri Panglima Angkatan Tentera Jeneral Tan Sri Affendi Buang dan Panglima Tentera Darat Jeneral Tan Sri Zamrose Mohd Zain di Kampung Batu Bor di sini Bera, hari ini.

Terdahulu Perdana Menteri turut mengucapkan terima kasih kepada atlet paralimpik negara, Bonnie Bunyau Gustin kerana menghadiahkan Keluarga Malaysia pingat emas pertama di Sukan Paralimpik Tokyo 2020, hari ini.

“Terima kasih Bonnie Bunyau Gustin kerana menghadiahkan Keluarga Malaysia pingat emas bagi acara angkat berat lelaki.

“Anda kebanggaan kami apabila lagu Negaraku berkumandang dan bendera Jalur Gemilang berkibar di bumi Jepun,” katanya dalam kenyataan di Facebook hari ini.

Ismail Sabri turut tidak melupakan jurulatih Bonnie yang membantu atlet kelahiran Sarawak itu memenangi emas.


270,000 kanak-kanak bawah 12 tahun dijangkiti Covid-19

Seramai 270,000 kanak-kanak di bawah umur 12 tahun dijangkiti Covid-19 antara Julai dan Disember tahun lepas, kata Timbalan Menteri Kesihatan Datuk Dr Noor Azmi Ghazali.

Beliau berkata, dalam tempoh sama, seramai 63 kanak-kanak di bawah umur 12 tahun telah meninggal dunia akibat Covid-19 manakala kajian daripada 14 hospital kerajaan di seluruh negara mendapati 174 kes sindrom keradangan berbilang sistem pada kanak-kanak (MISC) telah dikesan, menurut laporan Bernama.

“(Daripada jumlah itu) 56 peratus atau 100 kes MISC berlaku pada kanak-kanak dalam lingkungan umur lima hingga 12 tahun dan empat peratus kematian… kanak-kanak boleh terjejas teruk (oleh Covid-19) dan kanak-kanak telah dibawa ke mana-mana.

“Prosedur operasi standard (SOP) telah dilonggarkan, orang ramai melancong, berkelah atau ke pusat beli-belah dengan membawa anak-anak mereka dan kini anak-anak kembali ke sekolah (namun), semua orang telah divaksinasi kecuali kanak-kanak,” katanya ketika menjadi tetamu dalam program ‘The Nation’ terbitan Bernama TV yang disiarkan hari ini.

Dr Noor Azmi yang juga Pengerusi Jawatankuasa Bertindak Imunisasi Covid-19 Kanak-kanak (CITF-C) berkata adalah penting untuk kanak-kanak diberi vaksin kerana mereka berisiko mendapat komplikasi akibat Covid-19 iaitu MISC yang menyebabkan keradangan dan komplikasi kepada pelbagai organ dan Covid-19 jangka panjang.

PICKids yang bermula pada 3 Feb menyasarkan 3.6 juta kanak-kanak berumur lima hingga 11 untuk melindungi golongan itu daripada jangkitan Covid-19.

Ia juga bertujuan memastikan risiko jangkitan di sekolah dapat dibendung sekali gus mengelakkan kluster dalam kalangan murid.

Setakat semalam, seramai 206,748 atau 5.8 peratus kanak-kanak berumur lima hingga 11 tahun di negara ini telah menerima dos pertama vaksin Covid-19.


Isu jam ‘Rolex’: Menteri agama maafkan Siti Kasim, doa dijauhi Covid

Menteri di Jabatan Perdana Menteri (Hal Ehwal Agama), Senator Idris Ahmad memaafkan peguam kontroversi, Siti Kasim yang menuduhnya memakai jam mahal berjenama Rolex.

Malah, dalam pada memaafkan peguam yang pernah menggesa supaya sekolah tahfiz diharamkan di Malaysia, Naib Presiden PAS itu turut mendoakan Siti Kasim diberi kesihatan yang baik dan tidak dijangkiti Covid-19.

“InsyaAllah saya maafkan. Saya doakan semoga Pn Siti diberi kesihatan yang baik dan dijauhkan virus Covid,” kata Idris dalam Twitternya malam tadi, merujuk kepada permohonan maaf dibuat peguam itu.

Isu itu timbul setelah Siti Kasim atau nama sebenarnya Siti Zabedah Kasim dilihat cuba memalukan Idris apabila memuat naik tuduhan mengatakan menteri itu memakai jam tangan mewah jenama Rolex.

Sangkaan itu dipercayai berlaku setelah Siti Kasim melihat warna keemasan jam yang dipakai Idris seakan-akan jenama Rolex dan meminta pengikut laman sosialnya memeriksa jam itu.

Namun Idris menerusi akaun Facebooknya menjawab tuduhan itu dengan menjelaskan jam dipakainya bukan berjenama Rolex sebaliknya sebuah jam Buruj yang mempunyai fungsi menyimpan waktu solat dan arah kiblat.

“Untuk pengetahuan, jam Buruj ni lama dah saya pakai, senang nak tahu waktu solat dan arah kiblat.

“Boleh solat kat mana-mana. Dalam pejabat yang baru masuk pun boleh solat sebab senang nak tentukan arah kiblat,” katanya.

Susulan penjelasan itu, Siti Kasim yang sudah dikenali sebagai anti kepada pemimpin PAS dan beberapa tokoh agama di negara ini, memohon maaf secara terbuka dalam Twitternya.

“Minta maaf ustaz sebab saya memang salah,” tulis Siti Kasim dalam Twitternya sambil meletakkan tiga emoji tapak tangan bercantum memohon kemaafan yang bersunguh-sungguh, dan tiga emoji ‘red heart’ yang biasanya menunjukkan cinta dan kasih sayang kepada pasangan romantis, keluarga, rakan atau kumpulan.

Permohonan maaf itu mendapat komen daripada orang ramai yang sesetengahnya memuji Siti Kasim kerana bagi mereka inilah kali pertama mereka mendengar peguam itu memohon maaf.

Sesetengah netizen juga menegur Siti Kasim supaya dia lebih berhati-hati pada masa depan ketika membuat sesuatu tuduhan supaya tidak memalukan profesion guaman.


Dua individu dibebaskan atas tuduhan dadah di Singapura

Dua lelaki yang sebelum ini didapati bersalah kerana mengedar dadah, termasuk seorang rakyat Malaysia, dibebaskan oleh Mahkamah Rayuan Singapura pada Jumaat (27 Mei), lapor media tempatan.

Akhbar The Straits Times melaporkan, panel tiga hakim yang diketuai Ketua Hakim Sundaresh Menon, membenarkan rayuan warga Singapura, Raj Kumar Aiyachami, 40, atas sabitan bersalah dan hukuman mati yang dikenakan terhadapnya, menurut laporan Bernama.

Laporan itu turut menyatakan, mahkamah turut membebaskan warga Malaysia, Ramadass Punnusamy,41, atas sabitan bersalah dan hukuman penjara seumur hidup serta 15 sebatan.

Rayuan kedua-dua lelaki itu berkisar terhadap isu sama ada mereka tahu mengenai dadah terbabit, lapor akhbar dalam talian itu.

Pasangan itu dituduh berkait dengan sebuah beg dadah mengandungi tidak kurang daripada 1.875 kanabis.

Memetik peguam Ramadass, Eugene Thuraisingam, laporan itu menyatakan, pas sementara untuk Ramadass berkemungkinan sedang diaturkan oleh Pihak Berkuasa Imigresen kerana pas masuknya ke negara itu sudah pun luput.


PN boleh lakukan lebih baik selesai masalah rakyat berbanding PH-BN

Kerajaan Pakatan Harapan-Barisan Nasional (PH-BN) seolah-olah tidak memahami penderitaan yang dihadapi rakyat sekarang ini, terutama apabila melibatkan kehidupan mereka yang sengsara, khususnya selepas pandemik Covid-19.

Pengerusi Perikatan Nasional (PN) Tan Sri Muhyiddin Yassin berkata rakyat sekarang menghadapi kesukaran yang luar biasa, namun masalah itu ditangani oleh kerajaan PH-BN tidak secara bijaksana sehingga memberi kesan yang lebih buruk.

Menurutnya masalah yang paling besar yang dihadapi oleh rakyat hari ini selepas kita berhadapan dengan pandemik Covid-19 melibatkan soal kehidupan, di mana tidak ada satu perkataan baik diberikan kepada kerajaan sekarang.

“Yang anggap rasa tidak puas hati ataupun kecewa, marah kerana tindakan yang diambil oleh kerajaan tidak tepat untuk membantu mengurangkan beban dan penderitaan yang sedang ditanggung penderitaan rakyat.

“Ramai yang jatuh miskin, bertambah B40 jadi B60. Sebahagian besar tidak ada pendapatan, tidak ada pekerjaan. Jadi masalah-masalah sebegini agak tidak dirasakan oleh pimpinan kerajaan yang ada pada hari ini

“Sebab itu ramai yang rasa kecewa. Masa saya berucap ini ada seorang manusia dari Johor berjalankan kaki nak pergi ke Istana Negara kerana minta tuntut supaya kerajaan benarkan KWSP digunakan,” katanya berucap pada program iftar Ramadan bersama penduduk kawasan Parlimen Pagoh, semalam (1 April 2023).

Bekas Perdana Menteri ke-8 itu berkata beliau dan ahli Parlimen PN sentiasa membawa suara rakyat berkaitan isu itu di Parlimen dan meminta kerajaan membenarkan pengeluaran caruman Kumpulan Wang Simpanan Pekerja (KWSP) secara bersasar.

“Tetapi ini (KWSP) dah saya bangkit dengan rakan-rakan dalam Perikatan Nasional bangkit dalam Parlimen selalu. Di hadapan perdana menteri, di hadapan menteri ekonomi, kita bincang perkara itu, kita minta supaya apa yang telah disuarakan oleh sebahagian rakyat untuk membolehkan wang KWSP itu dikeluarkan untuk digunakan supaya meringankan bebanan mereka, (tetapi) tidak diluluskan oleh kerajaan.

“Juga bentuk-bentuk bantuan yang lain termasuk menangani masalah kos sara hidup yang hari ini makin menambah beban. Harga bahan makanan juga perkhidmatan naik mendadak menyebabkan sebahagian besar penduduk kita khususnya orang Melayu ataupun yang juga bukan Melayu berhadapan dengan masalah kehidupan yang agak begitu daif.

“Perkara seperti ini tidak diberikan perhatian langsung oleh kerajaan PH-BN sekarang, sedangkan ia adalah perkara serius yang perlu ditangani segera,” katanya lagi.

Bagaimanapun, Muhyiddin memberi jaminan bahawa PN bersatu hati dalam memperjuangkan dan membela nasib rakyat.

“Kerajaan hari ni macam tidak langsung faham tentang penderitaan yang dihadapi oleh rakyat. Kesukaran yang agak luar biasa.

“Sebab itu kita (PN) akan teruskan usaha kita. Kita bukan setakat menyuarakan, tetapi kita akan ambil langkah-langkah sewajarnya seperti mana di peringkat pimpinan kita baik Bersatu ataupun PAS dan Gerakan di peringkat bawah sekalipun turun ke lapangan untuk memberikan apa saja bentuk bantuan yang kita mampu beri supaya penderitaan yang dihadapi oleh rakyat itu dapat kita atasi ataupun kita kurangkan.

“Jadi itulah antara perkara yang saya fikir amat penting dan mustahak pada ketika ini supaya rakyat akan bersama kita… teruskan sokongan kepada Perikatan Nasional.

“Kita akan berjuang… enam buah negeri tak lama lagi akan berhadapan dengan pilihan raya dan kita akan tunjukkan kepada rakyat jelata bahawa kita lah antara pimpinan politik walaupun menjadi pembangkang, dapat menegakkan keadilan, melaksanakan tugas dan tanggungjawab yang jauh lebih baik dan mampu berbanding dengan pihak kerajaan yang ada pada hari ini,” katanya.


Gagal berkali-kali jadi PM, PH tetap masih calonkan Anwar

Walaupun berkali-kali percubaan untuk menjadi Perdana Menteri (PM) gagal, nampaknya Pakatan Harapan (PH) masih mencalonkan Datuk Seri Anwar Ibrahim sebagai calon utama mereka jika memenangi pilihan raya umum ke-15 (PRU-15).

Presiden PKR itu sebelum ini mendakwa memiliki majoriti kuat untuk menjadi PM sehingga Ahli Parlimen (MP) blok pembangkang mempercayainya, namun masih gagal untuk mencapai cita-citanya apabila dikelirukan oleh anak muridnya, Datuk Seri Ahmad Zahid Hamidi.

Umum mengetahui sebelum ini Anwar bersama anak muridnya yang juga Presiden UMNO itu berkomplot menjatuhkan kerajaan Perikatan Nasional (PN) dipimpin Tan Sri Muhyiddin Yassin bagaimanapun tidak mendapat sokongan MP UMNO yang bertindak menyokong Naib Presiden, Datuk Seri Ismail Sabri Yaakob sebagai PM.

Sekali lagi cita-cita Anwar menjadi PM gagal selepas dalam percubaan sebelum ini semasa Tun Dr Mahathir Mohamad meletak jawatan apabila tidak juga dipilih untuk menjadi pemimpin nombor satu negara.

Namun, pemimpin PH tidak belajar daripada pengalaman apabila masih berdegil untuk menamakan Anwar sebagai calon utama mereka.

Menurut
Pengarah Komunikasi Parti Amanah Negara (Amanah), Khalid Samad berkata, ketetapan itu masih tidak berubah hingga kini dan dipersetujui semua parti-parti komponen di bawah PH.

“Setakat ini tiada apa-apa perubahan dan Anwar adalah calon PM yang ingin kita ketengahkan.

“Bagaimanapun, mesyuarat Majlis Presiden PH berhubung PRU-15 belum lagi diadakan pada masa ini,” katanya dipetik laporan Utusan Malaysia.

Sementara itu, Ahli Majlis Pimpinan Parti (MPP) PKR, Datuk Abdullah Sani Abdul Hamid juga menyifatkan Anwar adalah calon terbaik untuk menerajui negara jika PH memenangi PRU-15.

Malah, katanya, kemampuan pemimpin itu sudah terbukti ketika masih berkhidmat dalam kerajaan satu ketika dahulu selain turut melalui pelbagai ujian getir sepanjang penglibatan dalam politik.

“Oleh itu, beliau menjadi harapan PH dan juga majoriti rakyat sama-sama menyokong Anwar sehingga beliau diangkat sebagai PM bagi gabungan ini,” katanya.

Untuk rekod, pemukiman Pimpinan PH pada April lalu memutuskan Anwar sebagai calon PM bagi gabungan itu.

Malah, Anwar yang juga Ahli Parlimen Port Dickson akan mengetuai kempen PRU-15 bagi PH.

Sebelum ini semasa dua Pilihan Raya Negeri (PRN), gabungan PH yang dikepalai Anwar kalah teruk sehingga hilang banyak kerusi mereka di Melaka dan Johor.

Penolakan rakyat terhadap Anwar dan PH terserlah apabila rakyat majoriti menolak mereka yang dilihat sebagai sahabat kepada UMNO sekarang ini.

Ia susulan komplot Anwar dengan Zahid sebelum ini yang menyebabkan orang ramai melihat kedua-duanya mempunyai hubungan rapat.


Tiga barang RM20, warga Pagoh serbu Jualan Prihatin Rakyat PN

Program Jualan Prihatin Rakyat di Parlimen Pagoh mendapat sambutan hangat di kalangan penduduk setempat apabila mereka hadir untuk membeli barangan dapur dengan hanya RM20.

Program yang dianjurkan di Kompleks Sukan Pagoh, hasil inisiatif Presiden Bersatu Tan Sri Muhyiddin Yassin, bermula jam 9 pagi hingga 10 pagi, pada Ahad (29 Ogos).

Ketua Badan Pimpinan Negeri Bersatu Johor Datuk Dr Sahruddin Jamal berkata program ini berjalan dengan lancar dan mendapat sambutan yang hangat daripada penduduk sekitar kawasan Parlimen Pagoh, iaitu di DUN Bukit Kepong, DUN Bukit Pasir dan yang berdekatan dengannya.

“Rakyat Parlimen Pagoh berpeluang membeli tiga barangan dapur yang berharga RM20 sahaja.

“Insya-Allah, program ini akan kita teruskan lagi di masa yang akan datang dan lokasi yang berlainan.

“Semoga dengan inisiatif ini dapat membantu meringankan beban sedikit sebanyak bagi seluruh penduduk di sekitar Parlimen Pagoh,” katanya.

Tiga barangan dapur tersebut ialah beras 5 kilogram, ayam dan juga telur di mana sebanyak 500 set dibekalkan terhad kepada satu set untuk satu keluarga. – Berita Bersatu


Sulaiman boneka Rauf, pencalonan KM tak selesai masalah: Idris

Calon kerusi Dewan Undangan Negeri (DUN) Asahan, Datuk Seri Idris Haron menyifatkan keputusan UMNO meletak Datuk Seri Sulaiman Md Ali sebagai calon Ketua Menteri (KM) Melaka tidak akan menyelesaikan masalah krisis politik di negeri itu.

Idris yang dipecat daripada UMNO kerana menarik sokongan terhadap Sulaiman sebelum ini berkata calon KM tersebut akan kekal menjadi boneka kepada Pengerusi Perhubungan UMNO Melaka, Datuk Seri Rauf Yusoh yang akan berterusan membolot hasil kekayaan negeri itu.

Jelas beliau lagi, keputusan menarik sokongan yang dilakukannya bersama tiga bekas ADUN lagi adalah berpunca daripada Rauf yang mengawal Sulaiman dalam urusan pentadbiran kerajaan negeri tetapi nampaknya UMNO masih tidak belajar daripada kesilapan lagi apabila masih lagi mengulangi langkah sama.

“Macam manalah saya duduk ni dengan dengan orang kampung ni, bertanya eh Tok (Datuk) kata bukankah Datuk tarik sokongan dulu pasal dia (Sulaiman) ni jadi boneka Rauf, Pengerusi Perhubungan.

“Saya kata iyalah, tapi yang ini UMNO tolak (calonkan) lagi orang ini (Sulaiman) jadi Ketua Menteri macam mana ni? Tak selesai masalah ni, dia (orang kampung) katakan,” katanya dalam wawancara sebuah portal malam tadi.

Idris berkata situasi tersebut menunjukkan rakyat dibawah melihat UMNO tidak belajar daripada kesilapan apabila masih tunduk kepada Rauf yang didakwanya menjadi punca kepada kemelut politik di Melaka.

“Maknanya rakyat berfikir. Isu sebenarnya adalah ketakcekapan, isu sebenarnya adalah rasuah, isu sebenarnya adalah melibatkan urus tadbir… Tapi sekarang kamu mencadangkan nama orang sama.

“Jadi saya pun tepuk dahi,” katanya lagi.

Idris adalah antara empat ADUN yang menarik sokongan terhadap Sulaiman sehingga menyebabkan kerajaan UMNO Melaka tumbang dan DUN dibubarkan pada 4 Oktober lalu.

Tiga lagi bekas ADUN yang menarik sokongan itu ialah Datuk Nor Azman Hassan (UMNO-Pantai Kundor); Datuk Norhizam Hassan Baktee (Bebas-Pengkalan Batu); dan Datuk Noor Effandi Ahmad (Bersatu-Telok Mas).

Idris mendakwa Ab Rauf merosakkan imej UMNO, ia disamping mengawal Sulaiman dalam pentadbiran kerajaan negeri Melaka.

Susulan tindakan Idris tersebut, Rauf memecatnya dari UMNO. Bagaimanapun Idris dan seorang lagi rakannya, Nor Azman diambil bertanding atas tiket Pakatan Harapan (PH) pada Pilihan Raya Negeri (PRN) kali ini.


Ahli Parlimen Labuan mohon batal pertuduhan kes kontrak pekerjaan

Ahli Parlimen Labuan Datuk Rozman Isli sekali lagi memohon untuk membatalkan pertuduhan menggunakan kedudukan bagi mendapatkan kontrak pekerjaan, bagi Syarikat Labuan Liberty Port Management Sdn Bhd yang dihadapinya.

Peguam Muhammad Rafique Rashid Ali yang mewakili Rozman dalam kenyataan media berkata permohonan itu difailkan di Mahkamah Tinggi Kuala Lumpur pada 11 Mei lepas, atas alasan pertuduhan terhadap anak guamnya tiada merit atau asas dari segi fakta mahupun perundangan.

Muhammad Rafique berkata pada tarikh sama (11 Mei) pihaknya juga memfailkan permohonan untuk memindahkan kes itu dari Mahkamah Sesyen ke Mahkamah Tinggi, untuk dibicarakan, lapor Bernama.

“Pada pengurusan kes di hadapan Timbalan Pendaftar Mahkamah Tinggi Nurshafini Mustafha hari ini, mahkamah menetapkan 26 Mei untuk pengurusan kes bagi permohonan untuk membatalkan pertuduhan, sementara pengurusan kes bagi permohonan memindahkan kes ke Mahkamah Tinggi ditetapkan pada 23 Jun ini,” katanya.

Pada 4 April lepas, Mahkamah Sesyen di sini menolak permohonan Rozman untuk membatalkan pertuduhan yang dihadapinya.

Mahkamah sebelum ini menetapkan 27, 28 dan 29 Jun, 7 Julai, serta 11 dan 12 Ogos, sebagai tarikh perbicaraan.

Rozman, 57, didakwa sebagai seorang pegawai badan awam iaitu Timbalan Pengerusi Lembaga Pelabuhan Labuan, telah menggunakan kedudukan untuk mendapatkan suapan iaitu kontrak pekerjaan sebagai operator Dermaga Merdeka Pelabuhan Labuan bagi Syarikat Labuan Liberty Port Management Sdn Bhd, yang bapa dan adik lelakinya mempunyai kepentingan.

Beliau didakwa melakukan perbuatan itu di Bilik Mesyuarat TKSU, Aras 9, Kementerian Pengangkutan Malaysia, Jalan Tun Hussein, Presint 4, Putrajaya antara 2.30 hingga 5.30 petang pada 21 Mac 2018.

Pertuduhan terhadapnya adalah mengikut Seksyen 23(1) Akta SPRM dan boleh dihukum di bawah Seksyen 24(1) akta sama, yang membawa hukuman maksimum penjara 20 tahun serta denda lima kali nilai suapan atau RM10,000 mengikut mana lebih tinggi, jika sabit kesalahan.


PM tak jawab Dr M persoal mengapa Najib belum dipenjara

Persoalan yang ditimbulkan Tun Dr Mahathir Mohamad mengapa Datuk Seri Najib Razak belum menjalani hukuman penjara walaupun sudah didapati bersalah tidak dijawab Perdana Menteri Datuk Seri Ismail Sabri Yaakob.

Ismail Sabri tidak menjawab kritikan Dr Mahathir yang tidak berpuas hati kerana kerajaan pimpinannya memberi layanan istimewa kepada penjenayah VIP sehingga dikembalikan pasport untuk melawat anaknya yang bakal bersalin di Singapura.

Bagaimanapun, beliau menjawab kritikan bekas PM dua kali itu berhubung peruntukan besar kerajaan yang dibentang dalam Bajet 2022 baru-baru ini dengan memberi jaminan ia akan diuruskan dengan baik.

“Memang benar kita berbelanja besar kerana kita perlu jaga kebajikan rakyat. Saya yakin Kementerian Kewangan akan menguruskan perbelanjaan ini dengan baik,” katanya semasa sidang media majlis pelancaran Rumah Keluarga Angkatan Tentera (RKAT) di Bukit Jalil hari ini.

Terdahulu, Dr Mahathir dalam perbahasan di Dewan Rakyat semalam mempertikai keistimewaan diberikan kepada Najib yang masih bebas tidak disumbat ke penjara walaupun sudah didapati bersalah, sebaliknya kerajaan membenarkannya ke luar negara.

“Mahkamah mendapati Perdana Menteri Keenam bersalah. Itu keputusan mahkamah.

“Selagi ia tidak didapati tidak bersalah, ia bersalah. Ia patut jalan hukuman. Ada rakyat Malaysia yang belum pun dicaj telah dimasuk dalam tahanan, kenapa tidak orang yang sudah pun dihukum salah menjalani hukuman. Dibenar keluar negara pula,” katanya di Dewan Rakyat.

Selain itu, Dr Mahathir juga menyifatkan kerajaan tidak perlu berbangga dengan peruntukan yang besar diumumkan dalam Bajet 2022 walhal hakikatnya terpaksa berhutang dan ia digunakan pula untuk membayar hutang yang perlu ditanggung sedia ada.

Menurutnya, peruntukan RM332 bilion yang besar diumumkan akan mengakibatkan hutang lebih besar akan ditanggung kerajaaan selepas ini, bahkan selepas ini kerajaan pada masa depan juga terpaksa menanggung beban hutang yang besar tersebut.

“Kita tidak perlu bangga dengan mengemuka belanjawan yang terbesar dalam sejarah negara. Lagipun ia menjadi besar kerana berhutang besar.

“Dan sebahagian dari wang yang akan dihutang akan diguna untuk bayar hutang, bukan sahaja oleh kerajaan semasa tetapi juga kerajaan-kerajaan yang akan datang kerana menghutang untuk bayar hutang tidak mengurang jumlah hutang,” katanya.

Daripada peruntukan RM332 bilion tersebut, Dr Mahathir mendakwa sebanyak RM98 bilion adalah hutang baharu kerajaan.

Sebelum ini, Ketua Audit Negara Datuk Nik Azman Nik Abdul Majid melahirkan kebimbangan terhadap keadaan kerajaan bergantung kepada pinjaman baharu untuk membiayai bayaran balik prinsipal pinjaman yang matang disifatkan sebagai membimbangkan.

Beliau berkata walaupun sijil ketua audit negara bagi 2020 telah dikeluarkan dengan status sijil bersih tanpa teguran, namun beberapa penegasan perkara telah diberikan termasuk isu hutang persekutuan.

“Separuh dari hutang baharu digunakan untuk membayar hutang yang telah matang, sepatutnya ia dibayar dengan lebihan hasil yang ada.

“Namun kita faham, pada 2020 negara menghadapi ancaman Covid-19 dan kerajaan terpaksa mengambil langkah membantu sistem kesihatan dan rakyat untuk menangani Covid-19,” katanya semasa sidang media di Parlimen minggu lepas.

Laporan Ketua Audit Negara (LKAN) mengenai Penyata Kewangan Kerajaan Persekutuan serta Pengauditan Pematuhan Kementerian dan Jabatan Persekutuan Tahun 2020 yang dibentang di Dewan Rakyat hari ini mendapati sejumlah RM98.058 bilion atau 50.4 peratus daripada keseluruhan RM194.555 bilion pinjaman baharu kerajaan digunakan untuk tujuan membayar balik prinsipal hutang bagi 2020.

Jumlah itu meningkat sebanyak RM15.335 bilion berbanding RM82.723 bilion pada 2019.


Pengundi Melayu masih tolak DAP, Tun Faisal sangkal propaganda ‘Melayu undi DAP’

Propaganda kononnya orang Melayu mengundi DAP yang cuba dimainkan oleh pemimpin Pakatan Harapan (PH)-UMNO disangkal Datuk Tun Faisal Ismail Aziz.

Aktivis politik Bersatu itu menyifatkan kenyataan Setiausaha Agung DAP, Anthony Loke membuat analisis tidak tepat kononnya ramai orang Melayu menyokong partinya semasa Pilihan Raya Negeri (PRN) pada Sabtu.

Tun Faisal memberi senario keputusan PRN bagi Dewan Undangan Negeri (DUN) Sungai Pelek pada PRN 2023 yang memperlihatkan peralihan sokongan pengundi Melayu kepada Perikatan Nasional (PN) lebih tinggi dan bukannya kepada calon DAP berbanding keputusan Pilihan Raya Umum Ke-14 (PRU-14) lalu.

“Dakwaan Anthony Loke tak tepat, yang undi PH dan DAP tidak ramai – mungkin hanya Melayu sekular liberal dalam PH dan penyokong PH, mungkin sediit dikalangan Melayu UMDAP (UMNO+DAP),” katanya dalam satu hantaran Facebook.

Dalam keputusan DUN Sungai Pelek (N56), calon PH-DAP Lwi Kian Keong memperoleh 17,984 undi sementara calon PN, Suhaimi Ghazali mendapat 16,526 undi dan kemenangan dengan majoriti hanya 1,458 undi.

Berbanding semasa keputusan PRU-14 lalu, calon DAP, Ronnie Liu memperoleh 13,484 sementara calon Barisan Nasional (BN), Datuk Ng Chok Sin mendapat 6,898 dan calon PAS, Hajah Rohaya pula mendapat 5,200 undi. Liu mendapat kemenangan dengan majoriti 6,586 undi ketika itu.

Pada PRN 2023, pengundi bagi DUN Sungai Pelek meningkat menjadi 47,335 (pertambahan lebih kurang 17,000 undi) berbanding PRU-14 lalu.

“Undi PAS hanya 5,200 semasa PRU-14, dalam PRN 2023 meningkat kepada 16,526 undi, iaitu peningkatan lebih 11,000 undi

“Undi BN dulu sebanyak 6,898, jika beralih kepada DAP, akan menjadikan undi lebih kurang 20,200, tapi DAP hanya dapat 17,900 undi,” katanya lagi.

Tegas Tun Faisal, analisis keputusan PRN DUN Sungai Pelek walaupun UMNO-BN sudah bergabung dengan PH-DAP, mereka masih gagal mendapat pertambahan pengundi yang signifikan.

“Kesimpulan yang lebih tepat, undi BN sebahagian besarnya beralih kepada PN dan undi Dap hanya bertambah sebanyak 4,500 undi,” terangnya lagi.

Jelasnya lagi, purata pengundi Melayu kepada PH-DAP jauh masih rendah jika melihat kepada peratusan pengundi yang keluar pada PRN 2023 baru-baru ini.

“Peratus turun mengundi sekitar 73%, jika itu terpakai untuk semua kaum, maka 73% daripada 21,148 undi Bukan Melayu dan lain-lain adalah sebanyak 15,438 undi, maka undi Melayu adalah sekitar 9.46%, iaitu lebih rendah daripada average undi Melayu kepada PH dalam PRU-15, iaitu 11%.

“Pengundi Melayu Islam majoritinya masih tidak dapat menerima DAP,” katanya lagi.


Sultan Perak gesa pemimpin jangan ulangi kesilapan terutama perlakuan rasuah

Sultan Perak Sultan Nazrin Shah mengingatkan para pemimpin supaya tidak menghampakan harapan rakyat dengan mengulangi kesilapan mereka yang terdahulu terutama perlakuan rasuah.

Titah baginda, akibat perlakuan rasuah sebelum ini menyebabkan imej negara tercalar dan memberi kesan besar kepada rakyat yang berurusan dengan negara luar.

“Generasi muda merupakan mangsa yang telah digelapkan masa hadapan mereka kerana perbuatan pemimpin yang rasuah.

“Amalan-amalan perolehan yang mencetuskan banyak tanda tanya, dan skandal-skandal kewangan yang dilapor berlaku, telah mencontengkan arang di wajah negara; keaibannya ditanggung dengan harga yang mahal oleh setiap warga yang berurusan dengan negara luar. Baca, tafsir, fahami dan hadam suara rakyat yang disampaikan melalui kertas undi,” titah baginda menurut laporan Bernama.

Sultan Nazrin bertitah demikian pada Istiadat Menghadap Sembah Taat Setia dan Penganugerahan Darjah Kebesaran Negeri Perak Darul Ridzuan sempena sambutan Ulang Tahun Hari Keputeraan Ke-66 Baginda di Istana Iskandariah di sini hari ini.

Turut hadir Perdana Menteri Datuk Seri Anwar Ibrahim dan isteri Datuk Seri Dr Wan Azizah Wan Ismail serta Timbalan Perdana Menteri Datuk Seri Dr Ahmad Zahid Hamidi.

Titah baginda rakyat juga mengimpikan pemerintahan adil dan saksama, berlandaskan undang-undang yang dikuatkuasakan tidak secara selektif, badan kehakiman berintegriti, dikendalikan oleh barisan hakim yang tidak memihak, tidak gentar, serta bebas daripada campur tangan politik.

“Demi menjamin rakyat dapat hidup dalam suasana rukun lagi harmoni, dalam hasrat membina sebuah negara yang stabil lagi aman, dalam usaha membangunkan sebuah negara yang makmur lagi sejahtera, para pemimpin perlu membaca mesej rakyat secara tepat.

“Setelah 65 tahun mencapai kemerdekaan dan setelah 15 kali pilihan raya umum diadakan, rakyat kini menuntut kepada menu baharu dan resipi baharu, dalam persekitaran politik yang baharu. Rakyat yang semakin celik huruf, mengutamakan faktor-faktor integriti, amanah dan ketelusan,” titah baginda.

Titah baginda lagi rakyat kini semakin lantang mendedahkan isu rasuah, gigih menolak pemimpin berimej rasuah dan menggunakan jawatan untuk kepentingan diri, atau pemimpin yang mengumpul kekayaan untuk ahli keluarga serta pemimpin yang menjadi instrumen kepada ahli perniagaan.

Sultan Nazrin bertitah rakyat juga mengimpikan sebuah kerajaan yang berani dan tegas menunjukkan kesungguhan memerangi rasuah, pengagihan kekayaan lebih saksama, peluang pekerjaan lebih terjamin, taraf hidup lebih baik, tadbir urus lebih telus dan pemimpin yang lebih amanah.

Selain itu, titah baginda rakyat mengimpikan perkhidmatan sosial penting seperti kemudahan pendidikan yang dapat membangunkan potensi insan serta kemudahan kesihatan yang mudah diakses.

Begitu juga kemudahan pengangkutan awam yang meringankan perbelanjaan serta program perumahan mampu milik dilengkapi dengan kemudahan rekreasi dan sosial.

“Rakyat mengimpikan sebuah negara yang bebas daripada kekacauan dan persengketaan agar warganya hidup dalam harmoni, saling menghormati, saling bekerjasama tanpa dipisahkan oleh tembok prejudis agama dan prasangka kaum,” titah baginda.

Terdahulu, Sultan Nazrin berkenan memeriksa Kawalan Kehormatan Utama diketuai Mej Muhammad Fariq Zainul Abidin dan dipimpin Kol Abdul Rahim Hamzah terdiri daripada tiga pegawai dan 103 anggota lain-lain pangkat Rejimen Askar Jurutera Diraja 2 Divisyen yang berpangkalan di Kem Sangro Taiping.

Kawalan Kehormatan Utama diiringi pancaragam daripada Brassband KD Pelanduk yang berpangkalan di Pangkalan Tentera Laut Diraja Malaysia Lumut.


Ringgit menyusut lagi, dibuka rendah paras RM4.70

Nilai mata wang ringgit dibuka rendah pada pagi Rabu mengekalkan tren penurunan sekitar paras RM4.70 berbanding dolar.

Semasa awal dagangan pagi ini, ringgit dibuka rendah RM4.7160/7200 berbanding penutupan semalam RM4.7145/7165 berbanding dolar Amerika Syarikat (AS).

Kejatuhan tersebut adalah sebanyak 15 mata asas.

Menurut laporan Bernama, kegiatan pengambilan untung sederhana yang didorong oleh rasa bimbang terhadap tindakan Rizab Persekutuan Amerika Syarikat (AS) mengetatkan dasar monetari dengan lebih agresif menyaksikan nilai ringgit menyusut berbanding dolar AS pagi ini.

Sementara itu, ringgit diniagakan kebanyakannya lebih rendah berbanding sekumpulan mata wang utama.

Ringgit menyusut nilai berbanding pound Britain kepada 5.3479/3525 daripada 5.3118/3141 pada penutup Selasa, lemah berbanding dolar Singapura kepada 3.3218/3251 daripada 3.3168/3184 semalam dan turun berbanding euro kepada 4.6504/6544 daripada 4.6372/6391 sebelumnya.

Bagaimanapun, ringgit menambah nilai berbanding yen Jepun kepada 3.1611/1642 daripada 3.1630/1646 pada penutup semalam.


MP DAP gesa SPRM teruskan beku akaun Bersatu, sama seperti UMNO dulu

Seorang Ahli Parlimen (MP) DAP, Chong Zemim menggesa supaya akaun parti Bersatu yang dibekukan Suruhanjaya Pencegahan Rasuah Malaysia (SPRM) diteruskan dalam siasatan yang sedang dijalankan ketika ini.

MP Kampar, Chong berkata SPRM perlu meneruskan tindakan terhadap Bersatu sama seperti yang pernah dilakukan sebelum ini dibawah kerajaan Pakatan Harapan (PH) yang bertindak membekukan akaun UMNO dalam siasatan yang pernah dijalankan.

“Prosedur operasi standard SPRM adalah untuk membekukan akaun bank semasa siasatan berhubung dakwaan korupsi.

“Ketika UMNO disiasat semasa skandal 1MDB (1Malaysia Development Berhad), akaun bank parti itu juga dibekukan. Mengapa Bersatu, yang kini sedang disiasat, meminta keistimewaan agar pembekuan akaun mereka dibatalkan?” kata Chong, yang juga setiausaha publisiti DAP Perak dalam kenyataan hari ini.

Chong berkata tindakan membekukan akaun ketika siasatan adalah untuk memastikan wang di dalamnya tidak digunakan atau dipindahkan ke mana-mana pihak lain jika siasatan mengesahkan ia diperolehi secara salah.

Mengulas lanjut, dia berkata bilangan bendera, poster dan papan iklan Perikatan Nasional (PN) di seluruh negara semasa kempen pilihan raya lalu adalah “luar biasa”, dan jauh melebihi bahan kempen PH dan BN.

“Di manakah PN menerima jumlah wang yang begitu besar untuk digunakan dalam kempen pilihan raya?

“Mengikut Perkara 19(1)(a) Akta Pilihan Raya 1954, perbelanjaan calon bagi setiap kerusi parlimen tidak boleh melebihi RM200,000, dan bagi kerusi DUN, ambangnya ialah RM100,000.

“Saya menggesa Suruhanjaya Pilihan Raya untuk turut menyiasat sama ada perbelanjaan calon PN dalam pilihan raya umum telah melebihi had undang-undang,” katanya lagi.

Bagaimanapun, pemimpin DAP itu juga terlupa PH juga sebelum ini berbelanja besar dalam kempen PRU-15 sebelum ini, sehingga timbul persoalan berhubung penggunaan helikopter oleh Datuk Seri Anwar Ibrahim.

Terdahulu, mantan Ketua Setiausaha Sulit Perdana Menteri (KSUS) Kelapan, Datuk Dr. Marzuki Mohamad berkata PKR dan DAP juga perlu tampil mendedahkan penyata akaun parti masing-masing jika mahu bercakap soal ketelusan dan integriti.

“Saya menyambut baik respon YAB Perdana Menteri yang bersetuju dengan saranan saya supaya PKR dan DAP mendedahkan kepada umum penyata akaun parti masing-masing seperti yang dilaporkan oleh akhbar Sinar Harian.

“Perlu didedahkan juga ialah akaun amanah (trustee account) kedua-dua parti ini jika ada.. Selain itu, SPRM (Suruhanjaya Pencegahan Rasuah Malaysia) juga wajar menyiasat dari mana PKR dan DAP mendapat sumber dana untuk membiayai PRU-15. Jika diperhatikan kedua-dua parti ini berbelanja besar,” katanya dalam satu hantaran Facebook.

Marzuki berkata jika dibandingkan dengan PH dan Perikatan Nasional (PN), bahan kempen parti diketuai Anwar lebih banyak bahan ceramah yang digunakan mereka, ia termasuk helikopter.

“Lihat sahaja jumlah bendera, poster, pentas ceramah, lori bergerak, sistem audio, iklan, billboard besar dan kecil, kempen di media sosial dan lain-lain.

“Ini tidak termasuk bayaran sewa jet dan helikopter untuk kegunaan Datuk Seri Anwar sendiri ketika berkempen. Juga kos-kos lain yang melibatkan kerja-kerja jentera parti,” katanya lagi.


Skandal SMG: Faekah ajar MB Selangor cara baca fail kerajaan

Faekah Husin tampil mengajar Menteri Besar sementara Selangor, Datuk Seri Amirudin Shari cara membaca fail kerajaan selepas Pengerusi PH Selangor itu dilihat tidak tahu cara membaca fail projek Gerbang Maritim Selangor (SMG) yang dilanda kontroversi, baru-baru ini.

Bekas Setiausaha Politik kepada Allahyarham Tan Sri Abdul Khalid itu berkata, kesilapan Amirudin dalam membaca fail tersebut menyebabkan beliau menuduh bekas bosnya yang merupakan Menteri Besar Selangor pada 2008 hingga 2014 hanya berimaginasi dalam soal pelaksanaan projek SMG itu.

“Saya tengok video klip dalam Keluar Sekejap, di mana dia kata projek Sungai Klang ini sebenarnya diilhamkan oleh Allahyarham Tan Sri Khalid. Setakat itu betul. Lepas itu dia kata, Tan Sri Khalid tak buat apa-apa, hanya imaginasi dia. Hello Amir! Masya-Allah.

“Sungai Klang diilhamkan Mac 2009. Kalau kita nak buat Sungai Klang perkara asas kena lakukan adalah kena gazetkan sepanjang Sungai Klang, maknanya kita wartakan tidak boleh dikomersialkan, diceroboh, tidak boleh diberi TOL. Kita wartakan 126 kilometer. Berapa lebar kita wartakan? Daripada sungai 50 meter kiri, 50 meter kanan.

“Selepas warta baru boleh buat sesuatu. Nak wartakan ini bukan seorang yang buat, ia melibatkan enam majlis daerah dan perbandaran yang buat kerja. Kita panggil juru ukur, pelan idea diketuai jabatan perancang bandar…jadi bila saya dengar dia kata Tan Sri Khalid hanya berimaginasi, saya pelik. Beratus pegawai kerajaan mengusahakan perkara itu, dia nafikan,” katanya.

Beliau membidas Amirudin yang merupakan calon PH di DUN Sungai Tua pada Pilihan Raya Negeri Selangor, Sabtu ini pada Ceramah Mega Selangor Baharu di Kampung Bendahara, Selangor, malam ini.

Faekah turut memberitahu sekiranya Allahyarham Khalid berimaginasi dan tidak melakukan apa-apa terhadap projek tersebut, maka beliau tidak akan meninggalkan rizab sebanyak 3,200 juta kepada penerusnya di Selangor itu.

Akhirnya, Faekah yang juga bekas Ketua Pegawai Eksekutif Perbadanan Menteri Besar (MBI) akui bertemu jawapan terhadap kejahilan kenyataan Amirudin itu daripada fakta sebenar.

“Bila saya dengar jawapannya itu saya fikir dia ini tak buat ‘homework’ ke apa? Kenapalah dia jawab macam ini? Semalam saya tahu jawapan. Rupa-rupanya, dia tak pandai baca fail. Saya nak beritahu, saya baca fail (sejak) 1990.

“Amir, nak baca fail dari bawah. Fail setebal 6 inci, buka fail daripada bawah. Jangan baca dari depan, jangan baca dari atas. Lepas itu terselak-selak nak dapat maklumat. Terselak-selak. Fail ini baca dari bawah. Selak nampak sejarah. Perkara bermula 2009. (Tapi) Amir baca dari atas. Itu yang dia tak nampak apa yang orang dulu dah buat.

“Dia hanya nak tengok apa yang dia nak tengok. Dia nak tengok projek itu boleh buat duit atau tidak. Banyak kerja kita dah buat. Tapi tak apalah saya akan bagi carta organisasi, jadual kepada YB Viral. Saya akan bagi, syarikat-syarikat yang telah disenarai pendek pada ketika itu. Syarikat daripada China, Korea dan syarikat tempatan. Ada semuanya. Maknanya Tan Sri Khalid bukan berimaginasi, kerja sudah dijalankan,” katanya.

Isnin lalu, ketika siaran podcast Keluar Sekejap yang dikendalikan dua bekas pemimpin UMNO, Khairy Jamaluddin dan Shahril Hamdan, Amiruddin mengatakan Khalid tidak melakukan apa-apa hanya berimaginasi untuk melaksanakan SMG.

“Ini adalah imaginasi Tan Sri Khalid. Tan Sri Khalid pernah mengatakan bahawa pembangunan semula Sungai Klang…inilah sebenarnya. Dan SMG ini dilancarkan oleh Azmin tapi hanya dilaksanakan oleh saya.

“Jadi dulu arwah Tan Sri Khalid tak ada pun kecuali imaginasi dan juga beberapa bayangan,” katanya.

Menteri Besar Kedah, Datuk Seri Muhammad Sanusi Md Nor dalam Jelajah Mega PN Best ‘Sayangi Kedah Sejahtera’ di Dataran Darul Aman, Jitra mendakwa wujud skandal antara Amirudin dengan Pengasas dan Penasihat Berjaya Corporation Berhad, Tan Sri Vincent Tan yang kononnya mahu melaksanakan projek RM10 bilion di Sungai Klang.

Sebagai timbal balas, taikun itu akan mendapat tanah 242 hektar di Selangor yang dijangka merugikan kerajaan sekitar RM180 juta.

Landasan Lumayan, sebuah anak syarikat MBI yang merupakan pemegang 45 peratus tanah dan Berjaya Hartanah Berhad (55 peratus) membentuk sebuah syarikat tujuan khas melalui usaha sama (JVCo) yang dikenali dengan nama Landasan Lumayan Berjaya Sdn Bhd (LLBSB), antara lainnya untuk membersihkan dan membangunkan Sungai Klang.


Muhyiddin lakukan reformasi tanpa mendabik dada

Tan Sri Azhar Azizan Harun menyampaikan ucapan yang jujur dan berani. Ketika beliau turun dari pentas, saya beritahu dia, “It was a nice speech”. Dia jawab, “I wrote it myself bro.”

Ya, dia seorang penulis yang prolifik.

Ketika Datuk Mutalib Razak beritahu saya Tan Sri Azhar (atau lebih mesra dipanggil Art Harun) sudi hadir melancarkan buku coffee table Tan Sri Muhyiddin, “Leading a Nation in Unprecedented Crisis” terdetik di hati saya, beliau seorang yang berani dan jujur.

Saya melalui zaman jatuh bangun Tan Sri Muhyiddin. Sudah menjadi lumrah bila berada di atas ramai yang ingin berdamping. Tetapi bila di bawah, tak ramai yang ingin dekat kecuali teman-teman rapat.

Art Harun terdiri daripada kalangan yang tak ramai itu.

Bukan setakat hadir sahaja, malah dalam ucapannya beliau memperkatakan tentang Tan Sri Muhyiddin dengan begitu jujur dan berani.

Beliau mulakan tentang kali pertama beliau menemui Tan Sri Muhyiddin iaitu selepas dua hari Tan Sri Muhyiddin dipecat daripada Kabinet pada tahun 2015.

Saya ingat Tan Sri Muhyiddin pada ketika itu ingin mendapatkan pandangan peguam dan Art Harun antara individu yang dijemput. Di situlah saya mula mengenali beliau.

Saya perhatikan beliau bukan hanya seorang peguam, tetapi peguam yang ada perjuangan. He is a lawyer with a cause and he speaks his mind.

Yes, he really spoke his mind when he said in his beautiful speech:

“Tan Sri Muhyiddin Yassin, the eighth Prime Minister of Malaysia, is a renowned national figure and towering personality and a reformer, whose reformation efforts many choose to overlook, for whatever reason they may have.”

Rangkap ucapan beliau ini mula menarik perhatian saya. Saya terus mendongak dan menumpukan sepenuh perhatian kepada ucapannya sambil membuat rakaman di telefon bimbit.

Saya berkata di dalam hati,” Yes, an overlooked reform agenda. This is something that we ourselves forget about Tan Sri Muhyiddin”.

Ketika menjawat jawatan Menteri Dalam Negeri, antara tugas Tan Sri Muhyiddin ialah untuk meneliti beberapa undang-undang yang mengandungi peruntukan-peruntukan yang dilihat mengekang hak kebebasan asasi rakyat. Antaranya SOSMA, Akta Perhimpunan Aman, Akta Hasutan, POCA dan POTA.

Sebuah pasukan petugas khas dibentuk untuk mengkaji semua undang-undang ini. Banyak siri libaturus dibuat dengan kumpulan pakar dan pemegang taruh.

Ya, Art Harun antara pakar yang dijemput untuk beri pandangan. Saya sebagai Pegawai Tugas-Tugas Khas Menteri Dalam Negeri pada ketika itu terlibat sama di dalam sesi-sesi libat urus ini.

Ramai pakar dan pemegang taruh memberi pandangan yang berbeza-beza. Ada yang bersetuju dan tidak bersetuju dengan cadangan pindaan atau pemansuhan peruntukan-peruntukan tertentu dalam Akta-Akta ini.

Setelah pandangan kumpulan pakar dan pemegang taruh dikumpul, pegawai-pegawai KDN dan Jabatan Peguam Negara menyediakan laporan yang mengandungi cadangan-cadangan tertentu berhubung pindaan atau pemansuhan peruntukan-peruntukan tertentu di dalam Akta-Akta ini.

Yang saya ingat tidak ada satu pun Akta yang dicadang supaya dimansuhkan. Yang ada ialah pindaan-pindaan tertentu yang melibatkan tempoh notis, tatacara tahanan, peluang untuk mengemukakan rayuan dan pemansuhan beberapa seksyen yang difikirkan tidak lagi sesuai.

Itu pun masih terdapat perkara-perkara yang perlu diteliti dengan lebih terperinci khususnya yang berkaitan dengan Akta-Akta yang bersifat kontroversi seperti SOSMA dan Akta Hasutan. Penasihat Undang-Undang misalnya memberi pandangan pindaan Akta Hasutan memerlukan perkenan Majlis Raja-Raja.

Namun dalam kesemua Akta ini, ada low hanging fruits iaitu Akta Perhimpunan Aman yang mana hampir semua pemegang taruh mencapai kata sepakat tentang pindaan-pindaan yang boleh dilaksanakan.

Tan Sri Muhyiddin memberi arahan yang jelas RUU untuk meminda Akta ini perlu segera dibentang di Parlimen sementara yang lain-lain terus diteliti dengan lebih terperinci.

Pada 4 Julai 2019, pindaan Akta Perhimpunan Aman telah diluluskan oleh Dewan Rakyat. Antara pindaannya ialah memansuhkan kesalahan protes jalanan (street protest). Tempoh notis penganjuran perhimpunan aman juga dipendekkan dari 10 hari kepada 5 hari.

Saya masih ingat deraf awal RUU ialah memendekkan tempoh notis dari 10 hari kepada 7 hari. Tetapi dalam sesi perbahasan, terdapat Ahli-Ahli Parlimen yang mencadangkan tempoh 7 hari itu dipendekkan lagi.

Ketika di peringkat jawatankuasa, Tan Sri Muhyiddin merujuk kepada pihak PDRM sama ada tempoh itu boleh dipendekkan lagi. PDRM memberi respon boleh, lalu tempoh 7 hari notis dipinda ke 5 hari di peringkat jawatankuasa.

(Baca di sini: https://www.bharian.com.my/berita/nasional/2019/07/581255/dewan-rakyat-lulus-ruu-perhimpunan-aman-pindaan-2019)

Semua ini masih segar dalam ingatan saya. Tan Sri Muhyiddin tidak pernah mendakwa beliau seorang reformis. Tetapi beliau ada komitmen kepada tugas dan tanggungjawabnya dan mengambil sikap yang terbuka dan akomodatif terhadap agenda reformasi lantas memungkinkan reformasi berlaku.

Mungkin kerana inilah agaknya – seperti yang disebut oleh Art Harun – ramai orang terlepas pandang sumbangan Muhyiddin terhadap agenda reformasi. Kejayaan meminda Akta Perhimpunan Aman tidak digembar gembur sebagai kejayaan Muhyiddin.

Hanya beberapa jam selepas Art Harun berucap mengenai agenda reformasi Tan Sri Muhyiddin yang ramai orang terlepas pandang, beberapa orang Ahli Parlimen DAP mengecam ucapan itu. Antaranya Lim Kit Siang dan Charles Santiago.

Saya tak nak ulas pasal Lim Kit Siang. Dia sudah tua dan semakin menghampiri akhir hayat politiknya. Biarlah dia bersara dengan tenang.

Charles Santiago ada sedikit hubungan kerja dengan saya ketika zaman PH dahulu. Suatu hari Charles berhubung dengan saya meminta diadakan satu sesi pertemuan antara pemohon-pemohon kewarganegaraan Malaysia dengan Tan Sri Muhyiddin. Sebagai Menteri Dalam Negeri, Tan Sri Muhyiddin mempunyai kuasa di bawah undang-undang untuk meluluskan permohonan kewarganegaraan.

Saya sampaikan permintaan ini kepada Tan Sri Muhyiddin sambil mengingatkan beliau bahawa isu kewarganegaraan adalah amat sensitif dan boleh dijadikan modal serangan politik oleh UMNO. Tambahan pula ia melibatkan permintaan Ahli Parlimen DAP.

Tan Sri Muhyiddin jawab mudah saja. Boleh. Ini bukan isu perkauman atau DAP. Tetapi isu kerakyatan dan undang-undang. Tan Sri Muhyiddin setuju diadakan sesi pertemuan itu.

Saya ingatkan hanya beberapa orang yang ingin berjumpa. Tetapi rupa-rupanya hampir 300 orang yang hadir. KDN menyediakan satu dewan besar yang dipenuhi oleh pemohon-pemohon kewarganegaraan. Sebahagian besarnya ialah kanak-kanak yang memohon di bawah Perkara 15A Perlembagaan Persekutuan.

Mungkin inilah kali pertama KDN mengadakan sesi dialog pemohon kewarganegaraan bersama Menteri Dalam Negeri atas inisiatif Ahli Parlimen DAP.

Ya, Tan Sri Muhyiddin pada ketika itu terdedah kepada serangan musuh politik yang menggunakan isu perkauman dan anti-DAP. Tetapi beliau tak kisah dengan semua itu. Kerana yang penting tugas beliau sebagai Menteri Dalam Negeri pada ketika itu ialah untuk menyelesaikan permasalahan yang berada dalam ruang lingkup tanggungjawabnya sebagai Menteri.

Dalam sesi itu, ada ibu bapa yang menceritakan tentang anak yang tiada dokumen kewarganegaraan hidup dalam keadaan yang tertekan. Sehinggakan ada yang cuba membunuh diri.

Saya lihat Tan Sri Muhyiddin amat terkesan dengan cerita ini. Dalam mesyuarat dengan pegawai-pegawai KDN selepas itu, beliau berulang kali mengingatkan pegawai supaya mempercepat dan mempermudahkan proses permohonan kewarganegaraan khususnya bagi anak tak sah taraf dan anak angkat.

Jika ada merit selepas dokumen-dokumen yang sah dikemukakan dan siasatan terperinci dibuat, mereka yang layak boleh diperakukan untuk diluluskan permohonannya.

Hasilnya satu SOP baharu digubal untuk memudahcara dan mempercepatkan proses permohonan kewarnageraan di bawah Perkara 15A Perlembagaan Persekutuan.

(Baca di sini:https://www.hmetro.com.my/mutakhir/2019/12/529818/proaktif-selesai-isu-permohonan-kewarganegaraan-muhyiddin)

Ini adalah hasil sikap keterbukaan Tan Sri Muhyiddin. Beliau lihat ini adalah isu manusia dan kemanusiaan. Beliau tak pernah mendabik dada mengangkat dirinya sebagai reformis, tetapi reform berlaku apabila beliau mempunyai sikap dan niat yang betul.

Jadi apabila Charles Santiago menempelak Tan Sri Muhyiddin kononnya tiada perubahan yang berlaku dalam isu kewarganegaraan semasa Tan Sri Muhyiddin jadi Menteri Dalam Negeri saya jadi bingung.

Saya tidak menjangkakan orang seperti Charles Santiago akan memuji Tan Sri Muhyiddin atau mengenang budi beliau, tetapi sekurang-kurangnya biarlah ada sedikit ‘humility’ apabila bercakap.

Panjang kalau saya nak bercerita tentang sisi-sisi inisiatif dan sumbangan Tan Sri Muhyiddin yang orang terlepas pandang seperti yang disebut oleh Art Harun. Saya simpan lah dulu cerita-cerita itu.

Apapun saya nak ucapkan tahniah dan terima kasih kepada Tan Sri Azhar Azizan Harun.

*Datuk Dr.Marzuki Mohamad adalah bekas Ketua Setiausaha Sulit Kanan Perdana Menteri Kelapan.

*Tulisan ini adalah pandangan peribadi penulis dan tidak semestinya menggambarkan pendirian Agenda Daily. Segala risiko akibat penyiaran artikel ini menjadi tanggungjawab penulis sendiri.


Pilihan raya Filipina dicemari insiden tembakan, tiga maut

Tiga maut dan seorang cedera dalam insiden tembakan berhampiran pusat pengundian di wilayah Maguindanao, selatan Filipina pada pagi Isnin, lapor Xinhua.

Menurut pihak tentera, penyerang yang menaiki van melepaskan tembakan ke arah pasukan pengaman yang membantu proses pengundian di bandar Buluan, menurut laporan Bernama

Mangsa adalah penyokong kepada seorang ahli politik tempatan yang bertanding untuk merebut jawatan datuk bandar.

Selain itu, Suruhanjaya Pilihan Raya turut melaporkan satu lagi insiden tembakan di bandar Sumisip di wilayah Basilan, selatan Filipina, namun tiada kemalangan jiwa dilaporkan setakat ini.

Pada malam Ahad sekurang-kurangnya lapan cedera dalam letupan bom tangan bandar Datu Unsay dan bandar Shariff Aguak di wilayah Maguindanao.

Tiada kumpulan mengaku bertanggungjawab atas serangan itu. Polis sedang menjalankan siasatan di kawasan yang dikenal pasti sebagai ‘titik panas’.

Menurut pihak berkuasa, insiden itu tidak menjejaskan proses pengundian.

Lebih 65.7 juta rakyat Filipina mengundi pada Isnin untuk memilih presiden dan naib presiden baharu, 12 senator, lebih 300 ahli Dewan Rakyat dan lebih 17,000 pegawai tempatan.